Roma 7 (BALI)\n1Parasemeton, semeton sampun sinah ngresep punapi sane jaga baosang tiang, santukan semeton makasami sampun pada uning ring undang-undang. Undang-undange punika ngreh sakantun anake punika urip.\n2Upaminipun, anake eluh sane makurenan, ipun kaleketang arepa ring somahnyane antuk undang-undange, sakantun somahipune punika urip. Nanging yening somahipune punika padem, ipun bebas saking undang-undange sane ngleketang ipun arepa ring somahipune.\n3Yening ipun makurenan ring anak muani lianan, sakantun somahipune urip, ipun kawastanin mamitra; nanging yening somahipune sampun padem, yen manut undang-undang, ipun sampun dados anak eluh sane kuasa awak, kenginan ipun tan malih kabaos mamitra, yen ipun makurenan ring anak muani sane lianan.\n4Inggih parasemeton, kadi asapunika taler indik parasemetone, yen katepasin antuk Pidabdab Torat, semeton taler sampun padem, santukan semeton sampun katunggilang ring anggan Ida Sang Kristus; tur sane mangkin semeton dados druen Ida sane sampun katangiang saking pantaran anake padem, mangdane urip iragane mapikenoh pabuat Ida Sang Hyang Widi Wasa.\n5Santukan sakantun iraga urip sacara kamanusan, Pidabdab Torate punika ngawinang iraga dot nglaksanayang paindikan-paindikan sane madosa, inggih punika paindikan-paindikan sane kadotang antuk indrian iragane, sane pacang ngawinang iraga padem.\n6Nanging sane mangkin iraga sampun bebas saking kuasan Pidabdab Torate punika, santukan iraga sampun padem marep ring Pidabdab Torate sane sampun mangkeng iraga. Iraga tan kantun malih mabakti ninutin pamargine sane lawas, inggih punika ninutin Pidabdab Torat sane matulis, nanging sane mangkin iraga mabakti ninutin margi sane anyar paican Roh Ida Sang Hyang Widi Wasa.\n7Yening kadi asapunika, napike sane patut baosang malih? Punapike Pidabdab Torate punika dosa? Sampun janten nenten. Nanging sujatinipun Pidabdab Torate punika ngawinang iraga uning ring dosa. Santukan tiang taler tan uning napi sane kawastanin loba, yening tan kakecap ring Pidabdab Torate kadi asapuniki: “Edaja loba.”\n8Idosa polih margi buat ngawinang tiang nglobayang saluiring paindikan, malantaran ipun mrabotang Pidabdab Torate punika. Santukan yan tan wenten Pidabdab Torat, dosane punika nenten maderbe kawisesan.\n9Sane riin tiang urip ring jabaning Pidabdab Torate. Nanging sasampun Pidabdab Torate kamanggehang, tiang ngawitin uning ring Pidabdab Torate punika, dosane taler ngawitin mentik,\n10tur tiang raris padem. Pidabdab Torate sane patutipun ngawinang tiang urip, kenginan sane mangkin ngawinang tiang padem.\n11Santukan, malantaran Pidabdab Torate dosane polih jalaran buat ngapus tiang; tur malantaran Pidabdab Torate punika dosane sampun ngamademang tiang.\n12Sujatinipun Pidabdab Torate punika kawitnya saking Ida Sang Hyang Widi Wasa miwah pituduhe punika taler kawitnya saking Ida Sang Hyang Widi Wasa; samaliha patut tur becik.\n13Yening kadi asapunika, punapike paindikane sane becik punika ngawinang tiang padem? Sampun janten nenten kadi asapunika. Punika pakardin dosane; malantaran ipun mrabotang paindikan sane becik, dosane ngawinang tiang padem, mangdane anake mrasidayang uning ring kawiaktian dosane punika. Tur sapanglanturipun, malantaran Pidabdab Torate punika ngawinang dosane sayan maweweh kaonipun.\n14Iraga pada uning mungguing Pidabdab Torate punika kawitnya saking Ida Sang Hyang Widi Wasa, nanging tiang mawak manusa sekala, sane sampun kadol dados panjak dosa.\n15Tiang tan ngresep punapi sane patut kardi tiang; santukan sane kardi tiang boya paindikan sane edotang tiang, nanging tungkalikanipun tiang ngardi paindikan sane getingin tiang.\n16Yening tiang ngardi paindikan sane tan edotang tiang, indike punika nyinahang tiang adung, mungguing Pidabdab Torate punika patut.\n17Duaning asapunika, boya tiang niri sane ngardi paindikane punika, nanging idosa sane madunungan ring manah tiange.\n18Santukan tiang uning, mungguing tiang sacara kamanusan nenten mampuh mapakardi sane becik. Yadiastun wenten manah tiang mapakardi ayu, nanging tiang nenten mrasidayang nglaksanayang.\n19Tiang nenten nglakonin paindikan sane becik, inggih punika sane mula edotang tiang, nanging tungkalikanipun tiang nglakonin paindikan sane corah, inggih punika sane nenten edotang tiang.\n20Yening tiang nglakonin paindikan sane nenten edotang tiang, punika mapiteges boya tiang sane nglakonin, nanging tungkalikanipun punika pakardin dosane sane madunungan ring manah tiange.\n21Kenginin pidabdabe punika kamanah antuk tiang kadi asapuniki. Yen tiang mamanah nglakonin paindikan sane becik, nanging tiang wantah mrasidayang milih paindikan sane corah.\n22Tungtung manah tiange marasa bagia pisan ngluihang pituduh sane rauh saking Ida Sang Hyang Widi Wasa,\n23nanging wenten rasayang tiang pituduh lianan sane ngreh sikian tiange, inggih punika pituduh sane tungkas ring pituduh sane adungin tiang. Indike punika ngawinang tiang dados jejarahan pituduh sane ngawinang dosa, sane ngreh sikian tiange.\n24Sujatinipun tiang puniki manusa sane kalintang sengkala. Sapasirake sane pacang mebasang tiang saking sikian sane ngawinang tiang padem puniki?\n25Tiang ngaturang panyuksma ring Ida Sang Hyang Widi Wasa, malantaran Ida Hyang Yesus Kristus, panembahan iragane. Dadosipun, kadi asapuniki kawentenan tiange: tiang ninutin pituduh Ida Sang Hyang Widi Wasa wantah antuk manah kewanten, nanging sikian tiange ninutin pituduh dosane.


Nyuksmayang Basa Nincapang Rasa: Satua Bali Pinaka Suluh Urip - BASAbaliWiki\nNyuksmayang Basa Nincapang Rasa: Satua Bali Pinaka Suluh Urip\nCerita lisan utawi kabaos satua ring Bali masarana antuk basa Bali, becik katelebin olih krama Baline pamekas alit-alite. Santukan basa Bali punika silih tunggil jalaran ngrajegang budaya baline. Basa Bali sane ketah kanggen ring satua Bali inggih punika basa Bali kapara utawi basa Bali Andap. Satua Bali sane nganggen basa Bali andap lumrahnyane nyatuayang indik tokoh-tokoh buron. Sakadi satua Bali sane mamurda Kambing Takutin Macan, I Kedis Sangsiah Teken I Bojog, I Tuma Teken I Titih, Be Jeleg Tresna Telaga, muah sane lianan. Tiosan punika, wenten taler satua sane nganggen basa Bali alus. Satua sane nganggen basa Bali alus ri tatkala nyatuayang indik tutur, sakadi satua Subakti Ring Guru Pengajian. Salanturnyane, wenten taler satua mabasa Bali Alus santukan nganutin tokoh-tokoh sane wenten ring carita sakadi tokoh pandita sane ngranjing ring satua Katuturan Yuyu Malaksana Melah, Pandita Baka, miwah sane lianan. Kawentenan basa bali Alus yening selehin saking tema panji, sakadi I Dempu Awang, Raden Galuh Gde, Galuh Anom, Ki Dukuh Sakti, sane nganggen sarana basa Bali Alus ring sajeroning bebaosannyane. Manut kawentenan basa ri sajeroning satua Bali, alit-alite sinah sida prasida caluh malajahin indik anggah ungguhin utawi sor-singgih basa Bali.Yening selehin, basa Bali kantun kauningin olih alit-alit sami utamin nyane basa Bali kapara. Sakewanten, sane nyansan rered utawi nenten kauningin olih para yowanane, inggih punika tata titi nganggen basa Bali Alus. Sakadi basa Alus Mider, Alus Sor, Alus Madya, miwah basa Alus Singgih. Basa Bali Alus wantah kamargiang ring acara formal, luire ring sekolah, pasangkepan, miwah sane lianan.\nSatua punika kawedar antuk tradisi sane kawastanin masatua sane ketahnyane katuturang saking irerama kapining pianaknyane. Sakewanten, ring aab jagat sakadi mangkin, tradisi masatua sampun nyansan rered kamargiang. Sapunika mawinan, wenten makudang-kudang utsaha saking guru wisesane pacang nangiang malih tradisi masatua. Sakadi ngamargiang lomba-lomba ring acara Pesta Kesenian Bali, acara Bulan Bahasa Bali, miwah acara Pekan Seni Remaja sane mamargi ngawit saking desa, nglantur ring kota taler soang-soang kabupaten. Majalaran antuk tradisi masatua kaaptiang mangdane para rerema utawi guru rupaka setata eling ngajahin anak alitnyane indik kasusilan budi pamekas kautaman basa Baline. Tiosan punika, kaaptiang mangdane dados panglalah indik sasane becik sane sida katulad. Ri tatkala sang sane masatua prasida ngawetuang wirasa utawi semita nganutin tokoh-tokoh sane kawacen, sinah sang sane mirengang seneng, nglantur ngamolihang suksma satua sane kapirengang. Tiosan punika, kawentenan palajahan satua Bali ring sekolah miwah ring media daring prasida ngalimbakang malih kawentenan satua Baline, pinaka silih tunggil jalaran ngrajegang budaya Bali.\nBasa Bali Ri Sajeroning Cerita Tantri Kawentenan satua ring sajebag Bali makeh pisan, napi malih ring desa-desa sane pinaka ceciren utawi kearifan lokal krama Baline. Tema utawi unteng ceritanyane naler makeh pisan. Silih tunggil tema cerita inggih punika indik manusa sibak manusia sigaran , sakadi satua-satua sane kapupulang olih Hooykass duk warsa 1948, sane munggah ring bukunnyane mamurda Balische Verhalen van den Halve. Tiosan punika, tema utawi unteng cerita indik buron kaparik saking cerita-cerita Tantri. Satua-satua sane wenten ring Cerita Tantri taler sampun munggah ring buku ajah-ajahan miwah kanggen materi utama ri tatkala lomba-lomba masatua Bali. Sakadi sane sampun kauningin, Tantri punika wantah wastan jatma sane listuayu. Ajinnyane mapesengan Patih Bendeswarya. Dyah Tantri kaanggen rabi olih Ida Sang Prabhu Eswaryadala. Cuteting carita, tokoh Ni Dyah Tantri nyabran wengi masatua indik kawentenan buron, jadma, miwah raksasa. Carita-caritane punika makilitan, dados nyane nyabran wengi satua-satuane punika kasambungang. Puniki santukan Cerita Tantri kabaos cerita manyerita cerita yang sambung menyambung .\nCarita tantri puniki mawit saking India sane kawastanin Panca Tantra. Carita tantri punika taler nglimbak ring panegara siosan ring sajebag jagate, sakadi ring Syra Kuna sane kawastanin Kalilag va Dimnag, ring panegara Arab kawastanin Kalilah Va Dimnah, ring Cina kawastanin Tantrai, Tantai, Tantaia, Kantrai. Carita tantri taler sampun kasurat ngangge basa Yunani, minkadi Latin, Ibrani, Rusia, Turki, Inggris, Prancis, Jerman, Belanda, miwah sane lianan. Ring basa Melayu carita tantri puniki kawastanin Hikayat Panca Tandran. Ring Bali carita utawi satua Tantri puniki mamurda Dyah Tantri utawi Ni Dyah Tantri Pasek, 1999 . Akeh nyane kapanggih murdan-murdan Cerita Tantri ring sajebag jagat, nyihnayang yening satua-satua sane munggah ring cerita punika madue cecerin sane mabuat pisan kauningin. Ceciren cerita-cerita Tantri punika kaambil saking unsur intrinsik inggih punika indik penokohan. Duaning asapunika ceciren Cerita Tantri wenten tetiga, inggih punika Nandhaka Harana, Mandhuka Harana, miwah Pisaca Harana. Satua utawi cerita tantri sane mamurda Nandhaka Harana nyaritayang indik beburon sane masuku pat, sakadi macan, kambing, cicing, jaran, sampi, muah sane lianan. Mandhuka Harana inggih punika tantri sane nyaritayang indik sarwa paksi utawi kedis sakadi titiran, kukur, blatuk, miwah sane lianan. Pisaca Hrana inggih punika nyaritayang indik manusa utawi raksasa. Manut panampen bapak I Ketut Curik ring tulisan dane sane mamurda Artos Kidung Tantri, irika kabaosang indik Tri Tantri, inggih punika 1 Kidung Tantri Nandaka Harana sane kawangun olih Ida Nyoman Pidada duk warsa 1630 utawi 1728 masehi, 2 Kidung Tantri Manduka Prakarana olih I Gusti Made Tengeb, miwah 3 Kidung Tantri Pisaca Harana kawangun olih Ida Pedanda Made Sidemen duk warsa saka 1860-1866 utawi 1938-1944 masehi.\nCarita- carita sane ngranjing kabaos Carita Tantri ring Bali, bebaosannyane ketah nganggen basa Bali Alus. Cerita Tantri sane kapupulang olih bapak I Made Pasek sane mamurda Buku Carita Tantri 1999 , makehan kamargiang nganggen basa Bali Alus. Sakadi Satua I Kedis Manyar, Satua Prabu Singa Lan Sampi Jagiran. Silih tunggil Satua Tantri sane kasub kauningin inggih punika Katuturan Yuyu Malaksana Melah. Cerita puniki maosang indik I Yuyu sane polih kapiwelasan olih Ida Padanda tur kauripang. Ri tatkala punika, wenten ula ageng jagi mademang Ida Padanda. Cuteting carita, irika I Yuyu sida ngawales kapitresnan Ida Pdanda. Indik basa Alus sane munggah magenah ring pangawit cerita, Sane riin weten reke yuyu padem, kaurip antuk Ida Padanda . Kawentenan basa Bali Alus ri sajeroning carita prasida kacingakin ring sajeroning kruna-krunannyane. Kruna-kruna punika, sakadi kruna pengentos jadma kata ganti . Yening maosang Ida Padanda, kruna sane kanggen merem . Kruna merem sinah pisan nyihnayang basa Alus Singgih. Imba tiosan inggih punika ngenenin indik kruna kria tiosan, inggih punika matur sane kaanggen ri tatkala Yuyu matur kapining Ida Padanda. Kruna matur ngranjing ring soroh kruna basa Alus Sor. Punika sane kanggen olih I Yuyu ri tatkala kacunduk Sang Pandita. Salanturnyane, nganutin kawentenan lengkara, sakadi kawentenan kruna kria padem kanggen ring lengkara sakadi, Padem reke I Gagak . Kruna padem kanggen, santukan maosang lengkara mabasa Alus. Sapunika mawinan, kruna sane kanggen boya ja bangka utawi mati , ri tatkala maosang buron. Tiosan punika, kruna aran lelipi , ring carita kagentosin antuk kruna ula . Kruna ula puniki kawastanin basa alus mider. Sakadi sapunika indik kawentenan basa Bali Alus sane kaanggen ring Cerita Tantri. Punika mawinan, satua-satua Bali patut pisan kauningin miwah katelebin pinaka silih tunggil sarana anggen malajah basa Bali, utamin nyane basa Alus.\nNyuksmayang Satua Pinaka Suluh Urip Nganutin basa sane wenten ring sajeroning satua Bali sampun pastika nyiriang rasa basa utawi etika mabasa ri tatkala nganggen basa Bali. Basa punika pinaka piranti anggen mabebaosan sane pacang ngicenin tetuwek indik sasana utawi kaluihan budi imanusa. Kawentenan basa sane lengut miwah kanggen ngawedarang tutur-tutur luih, kaaptiang sida nudut kayun sang sane mirengang raris sida kaanggen tetuladan. Nyuksmayang satua sane kawacen, sida ngicenin ajah-ajahan utawi tuntunan ri tatkala nuluh kahuripan. Sakadi panampen Teeuw, sastra mawit saking basa Sansekerta saking kruna sas kruna kria sane maartos nuntun , ngajahin, miwah kruna tra sane maartos piranti utawi alat . Punika mawinan, sastra maartos piranti sane kanggen ngicenin ajah-ajahan utawi tuntunan majeng ring para janane ri tatkala ngamargiang kahuripan 1984: 23 . Tiosan ring daging cerita, suksman satua lumrahnyane kawedar naler ring pamuput cerita, antuk lengkara sane marupa piteket-piteket. Sakadi sane wenten ring Satua I Kambing Takutin Macan. Ring pamuput satua kabaosang sakadi asapuniki, Asapunika tutur anake wikan, sampunang ampah makta raga, duaning sareng makeh ring gumine. Pikayunang dumun sadurung malaksana . Salanturnyane, Satua Tantri sane mamurda I kedis Manyar becik pisan kasuksmayang. Satua puniki nyaritayang indik I Kedis Manyar sane ajum miwah pariceda kapining I Bojog. Cuteting satua, taluh I Kedis Manyar sane masebun ring duur tarune sami enyag pacretcet ulung antuk jengahne I Bojog. Ring cerita punika wenten istilah-istilah sakadi Sang Kawi Swara miwah Ida Batara sane nyihnayang madue pakilitan kapining sasana agamane, utaminnyane indik karmaphala.\nSuksman satua-satua Baline naler prasida anggen ngentenin kramane indik maparajana ring pagubugan. Sakadi sane wenten ring Satua I Cita Maprakara, Satua Kedis Sangsiah Teken I Bojog, Satua I Tuma teken I Titih. Yening selehin tokoh-tokoh buron ring sajeroning satua pinaka imba laksana manusa ring jagate. Satua I Citra Maprakara nyihnayang kritik sosial ri tatkala mapagubugan. Satua puniki nyaritayang indik jadma sane mawasta I Cita nulungin I Macan sane keni kerangkeng. Nanging, I Macan nenten ngawales pitresnan I Manusa saha jagi nyagrep I Manusa. Cuteting satua, I Macan keni sengkala santukan I Manusa sampun katulungin olih I Kancil. Ring pamuput cerita, irika madaging lengkara, Yadiapin lakar mapitulung teken anak lenan pineh-pinehang malu . Yening suksmayang, satuane punika ngicenin pangenten mangda imanusa nganggen pamineh sane patut miwah mersidayang minayang laksana becik kalawan kaon. Tetuek-tetuek sane kapolihang saking satua-satua sane katlatarang iwawu, patut kanggen imba. Punika ngawinang kriya sastra ketah kabaos suluh urip utawi cerminan hidup YesiCandrika-BASAbali Wiki


Swadharmaning Yowana | bliyanbelog\nBrowse » Home » Pidarta Bali » Swadharmaning Yowana\nSekadi sane sampun kauningin para yowanane mangkin ring jagat Bali, makeh sane sampun terpengaruh globalisasi. Punika sane ngawinang makeh para janane sampun kemad nganggeang basa bali rikalaning mabebaosan, sawireh basa bali punika kabaos basa desa, punika sane mawinang basa baline patut kaajegan. Iriki mangkin iraga ngambil utawi nyade dados para deha truna. Ipun sekadi mungguh ring Sarasamuscaya, 27 : “Matangnya deyaning wwang, pengponganikang kayowanan, panedengan ning awak, sadhanakena ri karjananing dharma, artha, jnana, kunang apan tan pada kacaktining atuha lawan rare, drstanta nahan yangalalang atuha, telas rumepa, marin alandep ika.”\nPunika mawinang parilaksana manusa, rikalaning ipun kaucap dados yowana punika patut dimanfaatkan sebecik-becik nyane, saenu angga sarira iragane kuat, patut nika kaanggen antuk utsaha mlajahin dharma, artha miwah jnana, sawireh nenten pateh kekuatan anak lingsir yening saihang marep para yowanane. Pateh punika sekadi punyan ambenganne sane sampun lingsir dados runtuh miwah muncuk ambengan punika nenten malih mangan.\nAcara sekadi mangkin inggih punika marves sajeroning pacentokan dharma wacana puniki, sinalih tunggil acara sane kaanggen nguningang iraga para janane mangda nglimbakang basa bali punika sane kautamayang ring mabebaosan sadina-dina. Yening suluhin malih, rikala nincapang basa bali utawi budaya baline sane mangkin, iraga pacang ngamolihang ajah-ajahan sane manut ring agama punika sane kaanggen nincapang kualitas diri iraga saantukan dados para deha truna. Mangdaning nyiptayang parilaksana para jana sane anut ring sesana. Asapunika wantah peranan para yowanane indik nglestariang budaya baline.\nSane dados contoh ring pagubugan Baline :\nBasa bali punika madue undag-undagan basa inggih punika alus singgih (ASI), alus madia (AMA), lan sane kaping tiga Alus Sor (Aso). Alus singgih inggih punika basa sane patut kaanggiang ring sang sane kasinggihang utawi ring sang sane durung kauningin, alus madia inggih punika basa bali tengahan sane kaanggen rikala mabebaosan ring sang sane sampun kauningin nanging pasawitranyane nenten luket pisan. Alus sor inggih punika basa sane kaanggen ngandapang raga rikalaning maatur ring sang wangsa sane tegehan utawi matur ring pejabat sane kasinggihan. Undag-undagan basa punika sujatine madaging indik budaya sane nyihnayang iraga patut menghormati sang sane durung kauningin miwah membedakan wangsa ring pagubugan baline melarapan antuk ngangge basa alus puniki.\nPunika mawinan iraga mangda teleb ngeresepang daging-daging sastra, pageh tan obah. Duaning malajah mauruk sastra ngaruruh widya guna, tan bina sekadi matapa, sekadi petapan Ida Sang Arjuna ring gunung Indrakila. Antuk kepagehan Ida metapa raris kapaica panah pasupati olih Ida Bhatara Siwa sane kaanggen senjata melaning suarga loka sane tambis-tambis pralaya antuk panglurug I Detya Kawaca. Asapunika cerita sane mungguh ring kekawin Arjuna Wiwaha.\nIraga para yowana sareng sami, indike asapuniki patut pisan kanggen pratiwimba mangda sida plapan. Sampunang nenga-nenga melajah mauruk sastra, sekadi mamargi mangda rauh ngantos katanggu, maka cutet masekolah ngantos ngamolihang ijazah, satsat panah pasupati pasuecan Ida Bhatara Siwa, raris kaweruhane punika kaanggen nyanggra pawangunan jagate sane kaulati, duaning marupa kapatutan iraga maprawerti, maka pabuat wangsa luih guna.\nIda dane sareng sami sane wangiang titiang, wantah asapunika sane prasida antuk titiang matur, dumogi wenten pikenohnyane utawi gegambelan risajeroning kahuripan ring jagate. Gumanti wenten atur titiang sane nenten manut ring arsa lan sesuduk basa, punika wantah kenambetan titiang kalintang pageh. Duaning asapunika titiang nunas geng rena sinampura, pinaka panguntat puputang titiang antuk Parama Santhi,


Matius 2 (BALI)\n1Sasampune Ida Hyang Yesus embas ring kota Betlehem ring tanah Yudea, duk Ida Herodes jumeneng prabu, raris wenten parawiku saking kangin, rauh ring kota Yerusalem.\n2Irika tamiune mataken sapuniki: “Ring dijake genah anake alit sane wau embas punika sane dados prabun bangsa Yahudine? Santukan titiang sampun ngeton bintang Idane kangin, tur rauh titiange praya ngaturang sembah ring Ida.”\n3Ritatkala Sang Prabu Herodes mireng gatra punika, ida rumasa kablegbegan tur kosekan ring kayun. Asapunika taler rakyat kota Yerusaleme sami.\n4Irika Sang Prabu Herodes marumang parapangageng panditane miwah paraguru agama bangsa Yahudine. Ida ngarsayang katerangan ring dija Sang Prabu Sane Kajanjiang antuk Ida Sang Hyang Widi Wasa punika pacang embas.\n5Atur danene sapuniki: “Ring kota Betlehem tanah Yudea, santukan wenten kakecap ring Cakepan Nabine sapuniki:\n6‘Ih Betlehem di tanah Yehuda, sujatinne iba dongja ane paling nistana di pantaran pamimpin-pamimpin Yehudane. Sawireh uli sig ibane lakar ada tumbuh pamimpin ane lakar nuntun bangsa Israel kaulan Ulune.’”\n7Raris saking singid Ida Sang Prabu Herodes ngesengin tamiu punika, tur kasekenang pisan nakenang, sane ipidan bintange punika ngawit kakantenang.\n8Wusan punika tamiune punika raris kapangandikayang ka kota Betlehem, sapuniki pangandikan idane: “Sane mangkin mrikaja ragane lunga ka kota Betlehem. Drika rerehin taken-takenang jantos rarene punika kapanggih. Tur yen sampun kapanggih, gelis rauhang ring tiang, santukan tiang taler misadia jaga ngaturang sembah ring Ida.”\n9Sasampun puput mirengang pangandikan sang prabu, raris dane pada mapamit. Ring margi bintange sane kakantenang bedangin punika katon malih, ngriinin pamargin danene, kantos rauh tur mandeg ring duur genah rarene punika.\n10Ritatkala dane pada nyingak bintange punika, tan kadi-kadi gargitan danene.\n11Dane raris ngranjing ka umahe punika tur kapanggihin sang rare miwah Diah Maria ibunne. Dane sami pada nyumbah sarwi nabdabang aturannyane suang-suang marupa: mas, menyan miwah getah wangi, praya katur ring sang rare.\n12Santukan dane polih piteket sajeroning panyumpenan saking Ida Sang Hyang Widi Wasa, mangda sampunang mawali ka ajeng Ida Sang Prabu Herodes, punika awinan dane mawali nuut margi tiosan.\n13Sasampun parawikune pada budal, malaekat Ida Sang Hyang Widi Wasa malih ngrauhin Dane Yusup ring panyumpenan, tur ngandika sapuniki: “Yusup, bangunja! Ajakja rarene muah ibun Idane makisid ka gumi Mesir, tur nongosja ditu kanti manira buin ngwangsitin kita. Sawireh Herodes lakar ngruruh rarene ento bakal kasedayang.”\n14Dane Yusup raris matangi, sang rare tumuli kambil, tur ring wengi punika ugi dane magingsir ka jagat Mesir sareng Diah Maria, rabine.\n15Irika dane madunungan kantos Sang Prabu Herodes seda. Paindikane punika mamargi sakadi asapunika, mangda tegep sabdan Ida Sang Hyang Widi Wasa sane kawarahang antuk sang nabi sapuniki: “Ulun bakal ngesengin Putran Ulun uli gumi Mesir.”\n16Rikala Sang Prabu Herodes uning mungguing ida sampun kaapus olih parawikune punika, ida bendu pisan. Ida raris mrentahang mangda mademang sawatek rarene ring kota Betlehem miwah ring kiwa tengennyane, ngawit saking wau lekad, rauh ring sane matuuh, ketang ngawit saking bintange punika ngawitin endag, sakadi sane kuningang antuk parawikune sane saking kangin punika.\n17Malantaran punika madaging pisan sabda sane kawarahang antuk Nabi Yeremia sane sapuniki:\n18“Wenten suaran tangis ngalad-alad ring kota Rama, inggih punika tangis Ibu Rahel, nangisin oka-okannyane. Dane tan prasida kalipurang santukan oka-okannyane sami seda.”\n19Sasampune Sang Prabu Herodes seda, malaekat Ida Sang Hyang Widi Wasa malih makantenang raga ring Dane Yusup sajeroning panyumpenan ring Mesir.\n20Sang malaekat ngandika sapuniki: “Yusup, jani ajakja anake alit muah ibun Idane malipetan ka tanah Israel, sawireh ane nyadia nyedayang anake alit ene, makejang suba mati.”\n21Dane Yusup raris matangi, anake alit miwah ibun Idane tumuli kajak ka tanah Israel.\n22Nanging rikala Dane Yusup mireng mungguing sane ngentosin Sang Prabu Herodes jumeneng nata ring wewengkon Yudea, inggih punika putran idane, sane mapesengan Arkelaus, Dane Yusup tan purun mrika. Ring panyumpenan dane polih sabda, raris dane lunga ka wewengkon Galilea.\n23Sasampune rauh irika, dane malinggih ring kota Nasaret. Indike punika mamargi sakadi asapunika, mangda tegep sabda sane kawarahang olih paranabine, mungguing anake alit jaga kasambat Anak Nasaret.


Budaya Bali : Tutur Catur Siwa Samapta Google+\nTiosan ring ngemargiang paiketan sareng instansi sane mabuat ring wicara punika, sane pinih utama dados unteng pikayunan inggih pinika napi kasayuaktianyane sane mawinan medalnyane makudang-kudang wicara ring ajeng sane ngawetuang biuta?\nSinalih tunggil piranti sane ngawetuang medalnyane wicara sekadi ring ajeng, wantah sangkaning pangaweruhan para janane ring sastra agama sayan rered. Mawastu mawiwilan rerednyane pangeweruhan jatmane, akeh imanusa sane nenten eling ring swadharma ipun manumadi ring marcapada. Jatma sane sekadi sapunika majanten sampun luput ring sane kabawos budi pakerti, raris metu pikayun sane sombong, nyapakadiaku. Tiosan ring punika ngenenin kawentenan kauripan jatmane ring bali sane tan prasida kalempasang ring pamargi yadnya, akeh para jatmane sane tan uning ring tatuek pamargi yadnya. Mawastu sang sane ngemargiang yadnya,lempas ring tatuek antiga inggih punika: tattwa, susila, upacara inggihan punika kulit pinaka desa pakraman, putih taluh seni budaya miwah adat, kuning taluh sang Hyang agama. Makasami punika gumanti tan prasida kapasahang paiketan ipun. Sinalih saking antiga punika nenten memargi pastika agama Hindu ring bali nenten pacang memargi. Sinalih tunggil imba, upamiang tityang sajeroning Pemargi yadnya sane tan kadasarin antuk tatuwek sastra agama raris ngawetuang permargi yadnya sane asuri sampad.\nMelarapan kawentenan jatmane sekadi sane ring ajeng, mabuat pisan kawentenan para pandita utawi Sulinggih sane wenten ring Bali manggda prasisida nyikiang pikayun ngelimbakang turmaning nyobiahang kautaman sastra agama kaanggen piranti nincapang pangeweruhan jatmane. Ring makudang-kudang cakepan satra agama sane prasida kaanggen sepat siku-siku sajeroning nincapang pangeweruhan jatmane, Tutur Catur Siwa Samapta muang pawisik pawintenan agama mabuat pisan anggen nepasin pikobet pangeweruhan jatmane sane sayan rered, ring sajeroning satra agama, sumangdane prasida ngawerdiang kauripan sane sayan nincap, nyujuh sane kabawos manusa sujana.\nPangeweruhan wantah sinalih tunggil piranti sane mabuat pisan sajeroning kauripan, napi sane mawinan duaning pangeweruhan wantah dasar imanusa sajeroning ngemarginin swadharman ipune ring jagate. Kawentenan imanusa manumadi ring jagate sampun kejangkepin antuk tri pramana, inggih punika bayu, sabda, idep. Pangeweruhan metu sangkanin imanusa prasida nincapang idepnyane medasar antuk melajah, utawi nelebang daging sastra agama mangda prasida weruh utawi uning ring napi sane kabawos becik turmaning napi sane kabawos tan becik. Pangeweruhan imanusa kabawos nincap kacihnayang antuk prasidanyane ipun nincapang wiweka. Sane kabawos wiweka wantah tatimbangan inggian punika mikayunin, nyelehin pemargi sane sandang kemarginin. Duaning sane kabawos pangeweruhan punika dahat mabuat pisan, indike punika mahawanan Guru Wesesa utawi pemerintah pisarat pisan nincapang pangeweruhan para jatmane maduluran antuk makudang-kudang program pendidikan.\nUndang-undang Sistem Pendidikan Nasional No: 20 Tahun 2003 nyihnayang sane kabawos pangeweruhan inggih punika:\nPendidikan adalah usaha sadar dan terencana untuk mewujudkan suasana belajar dan proses pembelajaran agar peserta didik secara aktif mengembangkan potensi dirinya untuk memiliki kekuatan spiritual keagamaan, pengendalian diri, kepribadian, kecerdasan, ahlak mulia, serta ketrampilan yang diperlihatkan dirinya, masyarakat, Bangsa dan Negara.\nManut daging Undang-undang pendidikan ring ajeng, majanten pisan pabuat pangeweruhan punika, duaning melarapan nincapang pangeweruhan imanusa prasida nincapang kawigunan ipune dados manusa, prasida ipun teleb ring satra aji, mawastu raris prasida ngelimbakang majalaran nyihnayang parilaksana sane nganutin uger-uger. Kawentenan inucap yukti mapaiketan sareng pendidikan sane wenten ring agama Hindu, inggian pangeweruhan sane karuruh boya prasida anggen nepasin kauripan kemanten, sakemaon pangeweruhan wantah piranti anggen ngruruh kasukaan risampun mewali ring Sang Hyang Sangkan Paraning Dhumadhi (widya catra sudharma dipanikang tri-bhuana semeno prabhaswara). Pamargi patitis kaweruhan manut daging sastra Hindu, kapah dados makudang-kudang paletan, kawentenan puniki manut daging cakepan Niti Sastra V.1 inggih punika:\nTaking-takining sewaka guna widya Smara-wisaya rwang puluning ayuse.Tengahi Tuwuh san-wacana gegon-ta, Paninglangin atmeng tanu paguroken.\nMelarapan cakepan Niti Sastra ring ajeng nyihnayang pabuat nincapang pangeweruhan kakawitin antuk makudang paletan, ngawit saking alit kadasarin antuk mulat sarira, mataki-taki nyengahang pikayun nelebang sastra aji majalaran antuk ngemargiang brahmacari. Risampun mayusa kalih dasa warsa wawu kangkat ngeranjing ring grhasta asrama. Wus punika risampune nutugang tuwuh sampun jangkep ring sajeroning pakulawargan, wawu prasida nincapang pangeweruhan madasar antuk nelebang dhrama utawi ngemargiang wana prastha. Pinih untat risampun pascat ring sajeroning adnyana wawu raris nincapang pangeweruhan nyujuh sane kabawos yogiswara, maka mupulang piranti ritatkala mawali ring sang hyang suksma. Pamargi ngeruruh pangeweruhan gumanti swadharma utama, sane makawanan sekadi asapunika, dwaning ring cakepan Niti Sastra sampun mejanten kabawosan “Nora na mitra mangluihaken guna widya maluhur” sane mapiteges, ring jagate sameton utawi kanti sanih pinih utama wantah pangeweruhan sane utama. Sang sane sampun prasida nelebang satra aji roing sajeroning angga sarira rumasat kadi kawentenan sang sane kajangkepin antuk suar sane mabuat pisan anggen memargi sajeroning latri. Ring Bhagavadgita IV.36 taler kabawosan kautaman sastra aji utawi pangeweruhan ingiian punika:\nApi ced asi pepebhyah,\nSarvebyh papa-kn tamah,\nSarwam jnana – plavenaiva,\nVnjinam santari svasi\nKawentenan sastra utawi pangeweruhan punika tan bina kadi kawentenan pedau sane prasida kaanggen memargi ngelangkungin sajeroning segara kauripan.\nRisampune imanusa kejangkepin antuk sastra aji sane teleb mewastu ipun pacang prasida uning ring ketatwan ipune dados imanusa sane sungkem ring sastra agama. Pinaka imba maduluran antuk nincapang kaweruhan imanusa pastika sampun uning ring napi sane kabaos panca srada inggian punika lalima dasar kenyakinan dados umat Hindu luir ipun ;\nSungkem ring kawentenan Ida Sang Hyang Widhi utawi Ida Sang Hyang Jagat Pati sane ngerupaka kawentenang jagat kalih daging nyane.\nSungkem ring kawentenan Sang Hyang Atma pinaka pahan saking tejan Ida Sang Hyang Widhi.Sekadi sane munggah ring cakepan reg Weda, “ Ekam Eva Brahman, Sarvam kalvidam Brahman ” sane mapiteges Ida Sang Hyang Widhi sareng sang Hyang atma kabawos tunggal,saluirin sarwa pranine, inggihan sthawana, janggama miwah atma sane wenten ring jagate taler pateh pahanipun saking tejan Ida sang Hyang Widhi\nSungkem ring kawentenan Karma Phala utawi phalaning kaon becik tingkah imanusa ring jagate inggian sane dumun sane mangken taler jagi rauh(Atita nagata wartamana) taler sane kabaos sancita, prarabda,lan kriyamana karma phala.\nSungkem ring sane kabos Punarbhawa sane mapiteges kawentenan sarwa pranine sane manumadi malih ring marcapada inggian punika sane kabaos suarga ciuta miwah neraka ciuta (panumadian saking suarga miwah neraka )\nSane pinih untat inggih punika sungkem ring sane kabaos moksa, pinaka tatujon utama dados manusa ngemangguhang kasukaan sakala niskala.\nSakeng makudang-kudang cakepan sastra ring ajeng gumanti sampun nyihnayang sipta kautaman sastra aji, utawi pangeweruhan ring sajeroning kauripan imanusa. Nenten sandangan malih mungguwing pikenoh sastra ring sajeroning urip imanusa.\nTutur Catur Siwa Patitis Aguron-guron\nTutur catur siwa wantah sinalih tunggil cakepan lontar druwen Ida Padanda Putu Pamaron ring Griya Putra Mandara Pamaron, Kenderan Tegalalang Gianyar. Sajeroning cakepan tutur punika mawosan kawentenan pamargi Ida Bhatara Siwa Guru risajeroning ngawentenan jagat sekalih dagingipun. Tutur puniki gumanti pisarat ring tatuwek sang sane kasinengguh dados imanusa. Manut daging tutur Catur Siwa Samapta sane Kabawos manusa wantah mawit saking kruna Ma: ngaran Manu utawi Sang Hyang manu, miwah Sa: ngaran sasana. Dadosnyane sang sane kabawos manusa wantah ipun sane sampun prasida nelebang daging sesanan sang Hyang manu ring sajeroning angga sarira. Asapunika taler sane kabawos guru, manut cakepan catur siwa samapta, sang meraga guru kabawos “tuwa” puniki mapiteges Tu : ingaran tuhu utawi sumeken, pesaja. Wa : ngaran Bhatra siwa, dadosne sang sane sampun kabawos guru mangdane prasida ngemargiang swadharmane sane nganutin pemargin ida Sang Hyang siwa, punika mawinan sang peragayan guru ketah kabawos siwa sekala.\nManut cakepan lontar Catur siwa Samapta kawentenan imanusa manumadi ring marca pada mangdane tatas ring sane kabawos Agama, Ugama, miwah Igama. Sane kabawos Agama, Ugama, miwah Igama, inggian Punika:\nAgama. Sane kabawos agama inggih punika pawetuan imanusia ring marca pada. Sang sane kabawos imanusa sampun sepatutnyane weruh ring kawit pawetuan ipune, inggian punika weruh pwa sira ring Sang Sangkan Paraning Dumadi. Ring Bhuanan alit sepatutnyane eling ring Yayah Rena utawi irerama , ring Bhuana agung patut eling ring Sang Hyang akasa (Ida Bhtara Siwa Guru), miwah ring Ibu Pertiwi (Bhatari Uma). Indike puniki mabuat pisan kauiningin, dwaning manut Bhisama Mpulutuk kabawos sapa sira ja sane tan uning ,tan eling ring kawitan, ipun pacang tanpa unduk, pekaryan ipune tanpa sari (amumpang laku, sugih gawe kinarang pangan)\nUgama. Teges ugama manut daging cakepan Catur Siwa Samapta inggih punika uger-uger sang maurip. Sane kabawos uger-uger inggih punika sepat siku-siku sane pinaka wates parilaksanan imanusa. Sekadi sane sampun kawedar ring ajeng, swadharmaning imanusa ring marcapada mangda dados manusa jati utawi Sujana, Su: ingaran Luwih, Jana: ingaran manusa, sampun sepatutne sajeroning maparilaksana nenten lempas ring daging tutur agama, sekadi tri kaya parisudha: Mapikayun, maparilaksana, miwah ngerawos sane becik.\nIgama. Kaping tiga kabawos punika igama. Igama mapiteges kepatian, inggih punika risampune imanusa manumadi maring mercapada, prasida ipun nutugang tuwuh, risampun panumaya mejanten ipun imanusa pacang mewali ring kawit ipun. Dadosnyane swadharmaning dados sujana pastika pisan mangda tatas weruh, pascat ring pemargi sajeroning mawali nyujur kawitannye. Pemargi kepatian punika mejanten muatang piranti utawi bekel. Sane kabawos bekel iriki boya ja arta berana, kemawon wantah patitis pemargi sane nganutin daging satra agama. Duaning sajeroning imanusa mewali merika ring kawit ipune (padem) wantah mabekel karma wasana. Sepatutne sang sane kabawos sujana luwih mangda prasida makte bekel utawi karma wasana sane Subhakarma.\nMelarapan teges agama ugama miwah igama ring ajeng, pinaka bukti mungwing swadharma imanusa abot pisan. Riantuk punika mangda prasida ngawerdiang angga dados manusa sane sujana, gumanti sampun sepatutnyane nincapang daging kaweruhan majalaran antuk nelebang daging-daging tutur agama.\nRisampune imanusa weruh ring katatwan ipune sekadi sane kabawos ring ajeng, sane mangkin kelanturang antuk nincapang angga mangda prasida nyihnayang maduluran tata susila miwah upakara. Tata susila prasida kamargiang maduluran antuk nicapang wiweka, sumangdane prasida ngawetuang pikayun dawai sampad, tur prasida ngelimbakang ring para janane siosan, maduluran antuk ngerumaketan pasemetonan. Ring cakepan catur siwa samapta, susila wantah mabuat pisan katelebang antuk ipun sang sane mapikayun nincapang kaweruhan. Indike puniki prasida kacingak ring sajeroning pemargi ida Sang Hyang Siwa Guru nitah arin-arin idane sekadi Ida Sang Hyang siwa mangda asalin rupa dados Brahma ngamijilang geni, Sang Hyang Sada Siwa menadi Bhagawan Ari (wisnu) ngawijilang toya, miwah Sang Hyang Parama Siwa mangda Dados Sang Hyang Amertha ngamedalang angin, pinaka piranti ngewangun jagat. Risampune sami puput raris Ida Sang Hyang Siwa Guru malih nitah Sang Hyang Brahma mangda maperagayan Pradana. Irika wawu kelanturan antuk nunggilang Purusha Pradana (Akasa Perthiwi) menadi Sang Hyang Ardanareswari. Sekadi sane munggah ring Gaguritan Catur Siwa ring Sor:\nGelis antuk nayritayang\nKayun Ida maneresti\nIrika ring siwa loka\nNyikiang kayun sareng sami\nManunggal manadi siki\nSang Hyang Tunggal parab iku\nSiwa guru maka nata\nNitah sakancan pamargi\nAbhiseka sang hyang titah\nSiwa guru ne manitah\nSang hyang siwa kapertama\nAnresti antuk mayoga\nRaris mijil Sang Hyang Geni\nSang hyang manon ikang nami\nCihna agni tan pakukus\nAbhiseka dewa Brahma\nKadulurin teja mijil\nKaparab Siwa Raditya\nRisampun sida Manunggil\nPurusa lawan pradana\nPertiwi lawan akasa\nPanugrahan hyang bhatara\nDasarin ngurip bhuana\nItanah matemu damuh\nSiwa guru lintang sedih\nReh tan sida ngripta\nTelas yukti kang winaya\nEling ring bhatari uma\nTan nyarengin duk mayoga\nRaris ida ne mawuwus\nNitah maka rabin ida\nUduh dewa hyang bhatari\nLing akena sojar ira\nTan sidhaning ikang yoga\nAnresti dewa manunggal\nEnak sira peparenga\nAnungilan ikang bayu\nLamakane labda karya\nKawentenan carita ring ajeng, taler cakepan gaguritan punika wantah sipta turmaning imba majeng ring manusa mangdane sida sayan ngerumaketan pasemetonan pinaka piranti nyujur kauripan sane santi, turmaning labda karya. Irika taler ida bhatara mapica pangeweruhan ring manusa sami, sumangdane eling ring kawentenan imanusa sane tan prasida maurip newek ring jagate. Irika taler sipta mangda imanusa tatas weruh kawentenan Rwa Bhineda tan prasida kalempasan ring jagat. Sakeng Rwa Bhineda punika pacang ngawetuang sane kabawos Swastika, utawi seimbang.\nLanturang risampun weruh tur prasida ngambekang parilaksana sane susila, patitis pangeweruhan patut kalimbakang pahan antiga sane pinih untat, inggih punika upakara. Manut cakepan catur siwa samapta, upakara punika wantah piranti sane tan prasida kalempasang ring sajeroning sang ngaruruh pangeweruhan. Manut daging catur siwa samapta, miwah lontar Aji Jo para janane sane mapakayunan nincapang pangeweruhan patut kariyinin antuk asuci laksana, madasar ngemargiang pawintenan agama. Taler risajeroning ngaryanin upakara sekadi banten, punika wantah panglimbak ida Bhatra ring kawentenan imanusa mangda weruh ring napi sane kabawos agama, ugama, miwah igama.\nMawosan kautaman yadnya, lontar yadnya prakerti mawosan kautaman banten. Irika kabawos “banten pinaka peragayan sang hyang widhi, banten pinaka raganta tuwi, banten pinaka anda bhuwana” daging lontar ring ajeng mapiteges kawentenan sarana banten prasida kanggen pinaka pralingga Ida Sang Hyang Widhi, banten pinaka pawakan imanusa, taler banten prasida kanggen cihna palemahan.\nTutur catur siwa samapta gumanti mabuat pisan kanggen patitis aguron-guron sajeroning nincapang pangeweruhan para janane. Manut daging lontar punika kabawosan mungguwing kawentenan Ida Sang Hyang Siwa Guru, mapica ajah-ajah mangda imanusa tan lempas ring sane kabawos banten. Duaning yan yukti prasida ngerereh tatuweknyane, kasukseman banten punika wantah mabuat pisan majeng ring kauripan imanusa. Minakadi kautaman banten punika, munggah ring daging gaguritan catur siwa sekadi ring sor:\nRisampun wenten manusa\nHyang siwa guru ne mangandika\nManusa pawakan manu\nKapica budi lan manah\nWenang teleb ring aji sastraning sadhu\nEling ring karma wasana\nPamurtin manusa jati\nMalih ana warah bapa\nLing akena sira kang manusa\nYan kita manusa tuhu\nAja pwa sira malupa\nRing kawit sira nguni hyang siwa guru\nMaka pawakan akasa\nKalih ring ibu pertiwi\nUduh idewa manusa\nAja lali ring sanakta rwa\nSarwa sato mwang tumuwuh\nSanakta tan paweh manah\nWenang pwa papareng nyujuh hyang sinuhun\nMaka serananing yadnya\nMangkana warahing mami\nWit punika uningayang tityang\nKawentenan jatma sami\nPatut ngemargiang yadnya\nSarwa prani maka srana\nSato mwang sarwa mentik\nSanak ira maka kalih\nCakepan daging geguritan ring ajeng, tatuweknyane wantah nyihnayang ida Sang hyang siwa guru mapica ajah-ajah utawi ngajahin, manusane sami mangda nincapang pangeweruhan ipun majalaran mekarya banten. Napi sane mahawinan sekadi asapunika, duaning maduluran makrya banten gumanti genah nawur piutang (Tri Rna), inggih punika Dewa Rna, Pitra Rna, miwah Rsi Rna. Tiyosan punika banten taler pinaka genah nawur panyupatan ring sarwa tumuwuh, miwah sarwa sato. Sajeroning bebantenan pastika mapiranti antuk sarwa tumuwuh miwah sarwa sato. Manusa kabawos utama kajangkepin antuk idep, saking idep punika imanusa madruwe swadharma nawur semayan ipune nguni. Mahawinan wenang imanusa nyupat Sthawana kalih janggama, manados atma maduluran nganggen isarwa entik-entikan miwah sarwa satone, pinaka piranti makarya banten. Antuk punika saking riyin ida bhatara sampun ngurukang imanusa mangda sayan nelebang pangeweruhan ipune, sumangdane ipun ngemargiang swadharmane dados manusa jati, kalih manusa sane sujana.\nCakepan tutur catur siwa samapta pinaka patitis aguron-guron, kacihnayang taler antuk kawentenan ida bhatara sane ngurukang imanusa mangda melajah masastra. Indike punika munggah ring sajeroning daging tutur catur siwa, ritakala Ida sang hyang ardhanareswari ngeripta Asta Bumi miwah Asta Dewata.Makasami para dewatane sane sampun prasida medal saking yogan ida bhatara, kapica aksara wrehastra sekadi daging carita ring sor:\nBhatara Sang Hyang Jagatpati sampun parasida ngawe Asta Bumi tur malih ida mapikayun aneresti daging jagat sami. Ngawit Ida mayoga kewanten nenten kesarengin antuk dampatin Ida Bhatari Uma Dewi. Payogan kakawitin medal suara kerebek kesarengin antuk teja petak. Krebek punika ngamedalang Salaka muang manik kalih raris kaaturang ring Bhatara Siwa Guru mangda Kaurip. Ngantos Pang pat manike punika kaurip nentenje menjanten urip, Eling ring Dampati Ida Bhatara Uma Dewi rikajekan ngurip kaping lima wawu medal anak alit kembar buncing. Sane lanang keparabin Dewa Iswara lan sane istri Dewi Maha Dewi. Duaning medal buncing kejangkepin antuk Ida Bhatara Aji, ngambel jagat ring purwa, kapaica urip 5 turmaning dewa iswara kapica akasara Wrehastra a (....) miwah dewi mahadewi Kapica Aksara na (.....).\nMalih Ida Aneresti pacang nagingin jagate ring daksina, pamargine pateh ngawit mayoga medal teja marupa embang, kasarengin antuk swara kerug sane ngemedalang temaga tur senjata Danda. Kepangih manik kalih raris kaurip ngantos pang kutus nenten prasida. Pengurip kaping sia wawu maurip mejalaran antuk kairing dampati Ida. Manik kekalih dados Kembar buncing sane lanang kaparabin Dewa Bhrahma kapica Aksara Wreastra ca (....), sane istri kaparabin Dewi Saraswati kapica akasara Wrehastra ra (....), Mapan medal buncing raris dampati malinggih ring Daksina, kapaica urip 9.\nMalih Ida Aneresti pacang nagingin jagate ring Pacisma, pamargine pateh ngawit mayoga medal teja sane merupa pita, kasarengin antuk swara ketug sane ngemedalang emas tur senjata Naga Pasah. Kepangih manik kalih raris kaurip ngantos pang enem nenten prasida. Pengurip kaping pitu wawu maurip mejalaran antuk kairing dampati Ida. Manik kekalih dados Kembar buncing sane lanang kaparabin Maha Dewa kapica akasara Wrehastra ka (....), sane istri kaparabin Dewi Saci kapica akasara Wrehastra da (....), Mapan medal buncing raris dampati malinggih ring Pascima , kapaica urip 7\nSelanturnyane Malih Ida Aneresti pacang nagingin jagate ring Utara, pamargine pateh ngawit mayoga medal teja marupa Ireng, kasarengin antuk swara Majebar sane ngemedalang tatit tur senjata Cakra. Kepangih manik kalih raris kaurip ngantos pang tiga nenten prasida. Pengurip kaping mpat wawu maurip mejalaran antuk kairing dampati Ida. Manik kekalih dados Kembar buncing sane lanang kaparabin Dewa Wisnu kapica akasara Wrehastra ta (....), sane istri kaparabin Dewi Sri kapica akasara Wrehastra sa (....), Mapan medal buncing raris dampati malinggih ring Utara, kapaica urip 4\nPayogan Ida Bhatara Sanghyang Pasupati pacang nagingin jagate ring Geneyan, pamargine pateh ngawit mayoga medal teja marupa dadukasarengin senjata dupa. Kepangih manik kalih raris kaurip ngantos pang pitu nenten prasida. Pengurip kaping kutus wawu maurip mejalaran antuk kairing dampati Ida. Manik kekalih dados Kembar buncing sane lanang kaparabin Dewa Mahasora, sane istri kaparabin Dewi Laksmi kapica akasara Wrehastra wa (....) miwah La (.....) Mapan medal buncing raris kedampatiang malinggih ring geneya , kapaica urip 8\nIda Aneresti pacang nagingin jagate ring Nariti, pamargine pateh ngawit mayoga medal caya jinggakasarengin antuk sanjata Moksala tur Kepangih manik kalih raris kaurip ngantos pang tiga kairing dampati Ida. Manik kekalih dados Kembar buncing sane lanang kaparabin Dewa Ludra kapica akasara Wrehastra ma (....), sane istri kaparabin Dewi Satini kapica akasara Wrehastra ga (....), Mapan medal buncing raris dampati malinggih ring Nariti, kapaica urip 3.\nMalih Ida Aneresti pacang nagingin jagate ring Wayabia, pamargine pateh ngawit mayoga medal teja ijo, kasarengin antuk senjata angkus. Kepangih manik kalih raris kaurip dados Kembar buncing sane lanang kaparabin Dewa Sangkara kapica akasara Wrehastra ba (....), sane istri kaparabin Dewi Warahi apica akasara Wrehastra nga (....), Mapan medal buncing raris dampati malinggih ring Wayabia , kapaica urip 1.\nKelanturang Nagingin Jagte ring Ersania meduluran antuk yogane medal teja biru sareng sanjata Trisula, muang manik kakalih tur kaurip ngantos pangnem wawu medal lanang wadon, Sane lanang kaparabin Dewa Sambu kapica akasara Wrehastra pa (....) sane istri dewi Jayanti kapica akasara Wrehastra ja (....) malinggih ring Ersania tur kapica urip 6.\nKaping untat Ida Bhatara Parama Siwa kapica akasara Wrehastra ya (....)sareng dampatin ida Magenah ring madya, Madya sane Sor (Bhur loka) kaprabin Ida Bhatari Sawitri Dewi kapica akasara Wrehastra nya (....) makta sanjata Kagda(keris), Lingih ring Madyaning madya (Bhwah loka) maparab Ida Bhatari Jayanti Dewi makta sanjata Padma, Linggih ring luhuring Madya maparab Bhatari Parwati Dewi mkta sanjata Sulastra linggih ring luhuring akasa Ida Bhatara Siwa Guru makta sanjata marupa Dwaja.\nSaking daging tutur punika, Ida Bhatara Siwa Guru, kasarengin dampatin Ida Bhatari Uma, sampun micayang aksara wrehastra ring para dewatane, sumangdane prasida kalimbakang majeng imanusa ring jagate. Kawentenan akasara Wrehastra punika, kantos mangkin prasida katami antuk imanusa, kaanggen piranti nincapang pangeweruhan ipune. Satiyos punika imanusa sane sampun prasida uning ring daging satrane prasida pacang nyujuh kadi linggih Ida Bhatara, utawi Ida Sang Hyang Widhi Wasa majalaran nelebang pangeweruhan ipune ring sajeroning aksara suci pinaka pralingga Ida Bhatara. Kawentenan punika nyihnayang tutur catur siwa samapta, mabuat pisan ka anggen patitis swadharma aguron-guron mangda prasida ngawerdiang manusa sujana.\nolih; Ida Padanda Putu Pamaron. Griya Putra Mandara Pamaron Kenderan, Tegalalang Gianyar.\nAnonim, Tt. Cakepan Tutur Catur Siwa Samapta. Koleksi Pribadi Ida Padanda Putu Pamaron.\nAnonim , Tt. Cakepan Lontar Aji Jo. Koleksi Pribadi Ida Padanda Putu Pamaron.


Nangkil - Nangkil\nappear before an important person in a deferential way\ncome, contribute work, sit low, visit someone important, appear before\nact in a subservient manner\nIn Balinese: Ditu lantas Ida Raden Galuh nangkil teken ajine muah rakane makakalih, ngaturin ida mangda numbasang bojoge ane ubuha teken wang praune ento, lakar anggen ida palalian, lantas Ida Sang Prabu ngandika, “Beh nanak Galuh, dadi buka anake alit papak raosang Cening, raga suba duur, dadi nagih mapalalianan keketo.\nIn Indonesian: Pada suatu malam beliau duduk di sebuah balai yang diletakkan di tengah telaga di taman.\nIn Balinese: Sasubane I Durma menek truna, pepes ia kabencingah, dadi tama ia nangkil ring anake agung di Wanakeling.\nIn Balinese: Toliha awakne suba melah, suba genep, duduka kulesne abana mulih ia nangkil ring Ida Bhatara. “Nah ento cai jani suba melah.\nIn Balinese: Sri lan Pruk nangkil ring gelah, nunas pangraksa.\nIn Balinese: Nika mawinan wenten bebotoh ka pasraman nangkil ring Ida Begawan.


Warta Hindu Dharma Bali: GEGURITAN AJI PELAYON\nGEGURITAN AJI PELAYON\nDi susun Oleh I Nyoman Tangkas, A.MA\nMaka purwaning atur titiang, sembah pangubhakti angayu bagia, santukan melarapan antuk banget pasuwecan Ida Sanghyang parama kawi, taler piteket utawi paweweh saking sang rumaga pradnyan ring sajeroning sastra agama, kandugi prasida titiang nagturang cakepan alit puniki sane ketus titiang saking kakawin aji palayon.\nMajeng ring sang kawiswara sane ngupakradi kakawin Aji Palayon sane data paripurna, titiang matur suksma nunas agung rna sinampura, mogi-mogi tiang ten keni cakra wibawa, duaning titiang pangkah cumangkah nedun kalih milpil “Geguritan Aji Palayon” puniki sane sampun sinah katah kekirangan ipun sane during manut ring lengkara, sor singgih basa basita ipun.\nPinih untat, titiang rumasa pisan ring dewek kalintang tuna, inggian punika, titiang nunas ring sang wibuhing sastra ledang mastikayang malih mangda dados anggen kapungkur, tur wenten pikenoh ipun.\nTianyar, 31 Januari 2003\nTitiang sane milpil,\n(I Nyoman Tangkas, A.MA)\ntatujon sang mautama, I panjak wantah kardinin, titiang wantah jadma tuna, taler meled maninutin, sakewanten doh wiakti, kadi pamargan sang sadu, titiang puniki waluya, kedis kapecit gumanti, cenik ipun nanging munyinne makatah.\nRing kahyangan kaucapang, genah sang atma luih, ne stata ngawe ledang, para semeton sami, rawuh ring sawitra malih, pade egar pada lulut, dening sampun mresidayang, nepud ring suniata luih, sampun lebur, punika ipanca indria.\nNapi anggen magruatang, ngicalang wisaya sakti, wantah aji kalepasan, aksarane sane suci, adasa kawilangin, SA BA TA A I punika, tur malih NA Ma SI WA YA, tri kayane mangda suci, I Sadripu, sapta timirane punah.\nAtma luih dahat ledang, presida malesat mangkin, saking guwungnyane medal, sampun sue katekepin, kadi tirta sanjiwani, mawastu usan kablenggu, sang atma gaok mayingak, nyingak barong manembenin, tur mabulu, warnane selem denges.\nRiwaune sapunika, atma luih eling malih, marupa barong ragannya, tur kacingak sampun ngendih, sang atma ngarepang gelis, nampekin guwung puniku, sang sayang misaratang, mangrumrum mangreremih, atur alus, dahat alon turing dabdab.\nInggih dewa guwungan titiang, genah mlajah ne riin, linggih titiang nenten lian, titiang boya pacang lali, ring tresnan dewane riin, sane mangkin sampun tutug, urip titiange pamekas, titiang pacang ninggal mangkin, benjang pungkur, madak katemu ring dewa.\nGuwungan titiange dewa, mantuk I dewa ring api, angine yeh miwah tanah, yasane pageh apikin, tur medal saking pertiwi, ring bun bune dewa nyusup, saking muncuk don buah, maka miwah akah malih, dewa nyusup, rauh katengahing garba.\nSaking garba kalanturang, manyusup raris, yukti ,anados amreta, nging Amerta sanjiwani, Ring Angga sarira nunggil, dados kabecikan bayu, ri kenjekan sapunika, madak dewa temu malih, uduh-uduh titiang jagi ninggal dewa.\nI sang atma mapikayun, jagi mebaos ne mangkin, ring tamyune ring sawitra, sang atma bingung premangkin, duaning nenten presida, tatujune ne kaungsi.\nTeos malih mangkin katur, wenten jadma berag aking, sekadi kirangan pangan, ipun sane kerangsukin, ri antuk ida sang atma, engsap ngejer lima batin.\nJadma sane engsap iku, mebaos ring tamiu sami, inggih jero tamiun titiang, sane ledang mengaruhin, baowos titiange inista, pirengang je apang pasti.\nYening nenten manut, ampurayang sane mmangkin, yening wenten sane iwang, sampunang jrone salit, titiang lintang kemewehan, nista pisan tuna kanti.\nDaging tresna jero tamu, nenten pisan titiang lali, dumadak hyang widhi wasa, asung kerta ngalugrahin, mapaica urip panjang, arta brana amerta malih.\nNe gumanti anggen naur, indik daging olas asih, rasa tan sida ngualesang, tresnane ring sang kasi asih, madak jrone manggih genah, inggih kantin titiang sami.\nSami pacang manggis lampus, sakatah sane maurip, sami pacang manggih sirna, sakancan wentene mangkin, nenten pisan dados palas, indeke punika sami.\nSampunang teleb mangugu, ring tutur ipian malih, sane ptut nyandang tulad, pradene wenten salit, sampunang nyesel ring rage, suka duka malinder panggih.\nDaging tuture puniki, kadi wantilan umpami, jadmane mendahan pisan, wenten tambet wenten ririh, wenten nis wenten utama, wenten daak wenten sugih.\nSalamine papa pangguh, yan I belog katuutin, mawinan elingang pisan, darma patute gugunin, tur yatna kapining raga, tan mamokak iri hati.\nLaksanan titiange dumun, yening wenten sane salit, nika samai ampurayang, sampunang banget minehin, solah anake mabrayam gebeh cedok yen umpami.\nDuaning mangkin sampun tutug, urip titiange gumanti, mangkin titiang jagi ninggal, ring jrone sareng sami, dastun titiang mapasah, mugi pungkuran kapanggih.\nJadmane sane kantun engsap matur malih, ring ratu peranda, inggih ratu perranda luih, mogi batara sueca.\nNenten lali ring kapitresnane mangkin, rikenjekan titiang, kalukat kadwijatim manah titiang liwat galang.\nSadurunge anggan I ratu ngwedanin, mungguing manah titiang, bas kaliwat peteng paling, kadedetan tanpa sinar.\nRisampune titiang puput kabersihin, kasiratin tirta, antuk tirta sance suci, awak titiang mrasa ingan.\nGelis titiang jagi mepamit sane mangkin, dumugi rahjeng, miwah oka putu sami, duaning ratu lintang darma.\nAmpurayang daging upakara niki, titiang manerima, sarin tarpanane mangkin, kumkuman lan peresikan.\nNika sama matatujuon mangda basmi, tur suci nirmala, sadaging malane sami, ne neket ring awak titiang.\nCaritayang anake engsap ne mangkin, kocap sampun lebar, maunnyane tanpa getih, paliat kadi kiap.\nIda pranda mawecana, dabdab alon nyunyur manis, luir kadi madu drawa, nah pianak cucun sang lacur, gancangin ngaturang sembah, tambis-tambis, memargi ida sang atma.\nLian mangkin kawarnayang, di sisin layone mangkin, akeh anake anake irika, menyembah dane sang lampus, munyinnyane alus bamban, inggih-ingih, sembah pangubhaktin titiang.\nKadi gedahe pantigang, remuk manah titiang mangkin, sembah tan sida pupulang, kanggen titiang ring iratu, pirengang san atur titiang, ngasih-asih, katiban antuk kalaran.\nNenten malih kapresida, I ratu pacang ke panggih, dumugi kapunggur wekas, prasida malih katemu, panrestiane ring jagat, ratu malih, mamuponin sarin jagat.\nInggih duh ratu sang atma, kadi pasar yan umpami, ragan I ratu sang atma, sane kakaonin ipun, ipunyan bingin rob samah, ne tan mari pacang nandang kepananesan.\nWantah ratu paying titiang, genah titiange mangungsi, ngalih dayuh paimbonan, dija mangkin genah ratu, cingak mangkin cucu sanak, lara sami, I ratu makajalaran.\nKalintang arsa sang atma, mamirengang mikayunin, uncaran pangastungkara, kaaduk ban rasa sungsut, pitresnannyane kaliwat, ring sang kari, sane subakti manyumbah.\nMangkin memargi sang atama, manuju pamarajan suci, ngastawa bhatara tiga, aturnyane ngetus kayun, inggih pangubaktin titiang, tiga sakti, meraga lelangit titiang.\nWantah paduka bhatara, arsa mapica pamargi, ngardi titiang dados atma, atma suci tanpa letuh, swecan ratu langkung pisan, ngicen margi, gumentos rauh kasuarga.\n10. Wenten sapanyaman titiang, kantun hidup sane mangkin, dumugi ratu suweca, ngicen karahajengan ipun, mangedoh saking gagodan, durus aksi, daging pangalungsur titiang.\nRatu paduka bhatara, titiang mangkin nunas pamit, pungkuran malih kawitang, titiang tangkil ring I ratu, ring suwecan ratu bhatara, nenten lali, titiang ngaturang suksma.\nBhatara kawitan gelis, manyawis atur sang atma, dumadak idewa mangke, polih genah suarga loka. Mamuponin kebecikan, wantah kadi sapunika, pangandikan Hyang kawitan.\nSang atma gelis mapamit, duk punika caritayang, sampun sumurup suryane, langit pradesane peteng, dilangite ade bukal, kelap kelip pakeburbur, ngungsi kayune mabuah.\nTios caritayang malih, I celepuk mamunyi sawat, mangawinang res manahe, anake sane mangidam, ngidam sadurung masomah, jejeh ktarang anak liyu, pedas dadi kakedekan.\nAtmane malih manangkil, ring pura dalem ucapang, wenten suara ring setrane, manyerit wakuya macan, sang atma sampun lumampah, tatujone manda pangguh, dewi durga nora lian.\nSang atma ngranjing ring kori, maring kori pura dalem, hyang durga ucpang reke, katangkilin antuk panjak, butane sami medampyak, anja-anja ne makumpul, raregek miwah kalika.\nAkeh yening kawilangin, sane ngiringang Hyang durgam pada pajerit butane, sami ngarunnyung sang atma, mabudi pacang manadah, atma luih pati kaplug, tangkejut jagi katadah.\nHyang durga ngandika raris, mangandika dabdab banban, eda bapa jejeh mangke, teken ikala bregala, manira suba pastika, bapa yukti atma putusm betel ring kadiatmikan.\nSapunika ling bethara, ngajum sang maraga atma, mangda ledang manah nyane, sang atma raris ngastawa, ring bukpadan sanhyang durga, aturnyane manis alus, inggih ratu hyang sinembah.\nWantah paduka batari, dewaning manusa atma, sekatah setan raregek, papengkah miwah kumangmang, mungguing pesengan paduka, rikala ring bale aggung, Sanghyang Bagawati ngaran.\nHyang Durga ngaran bhatari, ritatkala maring setra, ngardinin atmane reke, rahayu kerahajengan, Sanghyang Berawi mengaran, yan ring patunon malungguh, katah pasengan paduka\nDewi Putri Hyang Bathari, ring gunung agung malingga, ring muncuk gunung bature, dewi danu ratu ngaran, ring pancoran miwah tlaga, miwah sekancan puniku, Dewi Gayatri ngaran.\nKanjegan ratu batari, yen malinggih maring tukad, Sanghyang Gangga pupatane, yen carike malingga, Dewi Sri ngaran paduka, ngardi urip pang rahayu, sakathing sarwa bawa.\nInggih paduka batari, napi wenten upakaran, mungguing nyaman titiange, sane kantun maring lemah,sekar pajegan lan dupa, wantah katur ring iratu, dumadak ratu sueca.\nParekan ratu batari, nunas pamit jaga mrika, irika ring suargane, sanghyang durga mangandika, uduh-uduh atma kita, madakja manggih rahayu, ring margine kasuargan.\nKawinursita sang atma lumaku, saking kori medal, bintang siange mangendih, macihna Hyang surya metu, ngaje kanginan lumaku, ngulangunin pisan-pisan, margine sane kajujur, katah sekare mewarna, miyik ngalub ngardi liang.\nSanghyang baskaradipati medal sampun, sakadi sapuhang, indik punika I langit, bintang bulane puniku, sami ical antuk ipun, akasane sayan galang, kedise sawat makebur, mamunyi mabyayuhan, wenten sane ngerereh buah.\nSios malih wenten sane ring carang kayune, mamunyi matinggah, ngawe egar ngulangunin, kagambelang baan ipun, kedis sikata iku, suarane kadi genta, ngardi ledang sang magrungu, sira ke tan pacang egar, sejawaning mamirengang.\nI punyan pandan kadi ida sang wiku, donnyane punika, mangelenteng tiup angin, kadi tangan ida sang wiku, ri kanjekan ida sang wiku, manguncarang daging weda, sekar sane aas punika, winalutya sekarura, sarin sekar andus dupa.\nSuaran itambulilingan ngrieng umung, kadi pangastawan, ida sang wiku motami , mengastawa hyang sinuhun, sanghyang giripati wuwus, ngastawayang sanghyang atma, mangdene presida mangguh, manggih rahayu rahajeng, irika ring suarga loka.\nTukad srayu katuut antuk sang atma, toyannyane liwat ening, wenten batu pilah, batu putih ring sisine, don cempakane ngungkulin, becik pisan, ngawe lila sang nyingakin.\nRikanjekan sang atma rauh masiram, ring tukade sane ening, saget wenten buaya, saking toya ipun medal, bungut nyebak manyejehin, gagelisan, sang buaya ngarepang mangkin\nMapikenoh pacang neda sang atma, sang atma tambis-tambis, kacegut sang buaya, gelis makecos sang atma, nah sang buaya ne te cai, eda pesan, cai jani mangalangin.\nCai mula adin wakene prasaja, parupayan ari-ari, manitis kalemah, ngaliwatin tukad, sapunika bawos ida, ring sang buaya mamancanin, maegolan, kadi pacang nuutin.\nAduh adi-adi sang marupa buaya, gandong ja beli jani, ngaliwatin tukad, apang sida mangliwat, saking tukade puniki, sang buaya prayatna ngarepang.\nKaenjuhang tundunnyane ring sang kaka, sang atma malinggih mangkin, ring tundun ibuaya, gelis rauh maring tukad, ampurayang beli adi, tur suksma pitersnan adi.\nI Buaya ikut ngegol maanggutan, nyihnayang sampun katampi, babaos sang atma, raris sang atma mamarga, ngaler kanginang mamargi, alas wayah, rejeng madurgama panggih.\nAkeh taru ageng-ageng tegeh pisan, teep angsoka lan bingin, kresek celagi kepah, bunut lan kepuh gintungan, sami punika kepanggih, ring sang atma, mangkin lian kawilangin.\nCurik crukcuk bango-bango sikep merak, kuanaan krekuak kakelik, keker lan kokokan, ring carange mabyayuhan, kidang celeng alasan malih, bojog ijah, rase lubak, lutung klesih.\nSami pada mecanda meliang-liang, masliweran cagcag cigcig, wenten munyi banter, kedis buron sami sambrag, tongose mengkeb kaungsi, sami jejeh pati luplup bingung paling.\nRing tengah margi sang atma, jag kacadang, iraksasi sirsa jail, nelik ngendih matan ipun, winaluya kadi surya, mabok selem, winaluya kadi eduk, bungut ipune manyebak, goa linggah yan umpami.\nLayah ipun kadi naga, maangkihan, mangelinus kadi angin, lanying nyapnyap gigin ipun, winaluya gigin boma, tur memargi, saking guane mangelur, raksasa lengar mangerak, kaliwat banter piragi.\nBawosang mangkin sang atma, nenten jerih, ngadeg sarwi mgarepin, masarana daging atur, ngasih-asih dabdab pisan, uduh ibu, memen titiange yukti patut, mungguing pajalan titiang, sampunang meme ngalangin.\nRaksasi mangkin mapajar, eh eh ih ih, pianak meme mula jati, dumadak I dewa mangguh, manggih suarga galang padang, reh I dewa, teleb maring daging tutur, aji palayon utama, makawinan manggih becik.\nMangkin malih kalanturang, caritayang, sang atma kalangkung luih, margine sane kajujur, rejeng bukit garembengan, tur katemu I macan barak kacunduk, sang atma umatur ngejer, nah I macan adin beli.\nBeli gumanti muatang, suarga loka, eda adi mengempetin, sujatine pang adi weruh, sedek beli dadi atma, atma rare, digetih adi alungguh, di getih meme tan lian, bareng lekad ngajak adi.\nMacambarak makipekan, ikuhnmyane, ngegol tur gelis magedi, kadi matutang ipun, babawos ida sang atma, sada alon, pakaad pajalan ipun, ledang sang atma mamarga, sinambi mangisep sari.\nNenten sue sumaring marga, makesiab, kamemegan atma luih, nyingak lalipine agung, liwat ring arep sang atma, manawita, wenetn pamancana rauh, sapunika bawos ida, sang atma prayatna malih.\nIcicing selem ngarepang, gede tegeh, panak gunung yan umpami, kasayubin gulem mubu, irika raris sang atma, gelis matur, ring icicing selem iku, adin beli cicing selem, eda adi mangalangin.\nDewa wanth panitisan, sane riin, mawit saking yeh nyom yukti, adi bareng-bareng laut, ngajak beli bareng lekad, nyamping adi, eda adi ngawe santul, manyongkok I cicing selem, nretes yeh matane ngeling.\nKasilapin tangan ida, ikuhnyane, mangegol kutal-kutil, inggih dewa atma, ayu, memargi mangkin idewa, dumadakja, digelis I dewa rauh, rauh irika ring suarga, icicing maninggal raris.\nSunaran ida hyang surya, kadi api yan umpami, tambis tajeg sanghyang surya, sang atma maraup mangkin, sisin bulakane ening, manyurya sewana laut, sang atma sampun masila, kakelik ajer mamunyi, cirin ipun, ngawangsitang wenten kala.\nRikala asapunika, buta kalane parapti, makuung pajingkrak-jingkrak, suarannyane manyejehin, ah ah eh eh atma iki, lakar tadah ingong seduk, uli telun tuara mangan, sedeng melaha buka jani, suba tepuk, ingong lakar nadah atma.\nNenten ja takut sang atma, raris matur ajer gelis, inggih sang maraja sela, sang bawal kalih badmoti, miwah sang badpamiad malih, sampunang jerone bendu, menggah piduka ring titiang, duaning titiang puniki, tangan puyung, rauh mriki tanpa sarana.\nYan wantah jerone arsa, iring titiang sane mangkin, ngerauhin umah titiang, irika sampun kecawis, daging upakara sami, bubur pirata katur, wantah sang bawal nerima, nasi tepeng sang badmoni, ring sang jigrug, ulam bebeke katrima.\nCegceg I bawa nerima, banten prajapati nampi, ikradana nampi perangkat, pajegan ibudagasih, dewi durga nanggap jijih, igridig tuak aklukuh, ijajruman nampi jinah, taruna nampi kakenyir, malih katur, berawa nampi pasepan.\nSekar urane katrima, sang mrajesela muponin, panjang ilang sang badpamiad, angakat-angakatan sang gridig, nasi katipate malih, ring sang kreda wantah katur, gelis para buta kala, miwah ganane mamargi, sampun rauh, manadah caru inuman.\nAtma anak pradnyan, tur weruh linging aji, tan baat makta labaan, tan santulan maring margi, aji sastrane kasiwi, susatya darma sadu, atma anak belog ika, memondong labaan bintit, pacang santul, ring margi kirang labaan.\nKacerita mangkin ida sang atma, ngaja kanginang memargi, akeh gunung alas, kalangkungin sawat pisan, maring marga telu raris, masandekan, duaning lesu tan mari.\nRauh angin mangalinus baret pisan, malejeg neked kelangit, kedise makejang, suud mamunyi tur jejeh, nging sang atma tan ajerinh, duaning ida, pageh tur maraga luih.\nWus punika caritayang wenten kala, kalane patpat digelis, raris mangarepang, rambut ipun magambahan, gelgel tapis duk upami, langkung lumbang jeleg ipun ngagaokin.\nTangann iun kadi punyan kepuh leser, sarwi angucap mayerit, ah ah atma kita, lakar tusuk lakar amah, tumbak tebek pungsang pangsing, mangarepang, jagi mamancana gelis.\nIsang atma nuli matur siaga, inggih sang suratma beli, kalih belin titiang, sang jogormanik tan lian, mahakala adin beli, dorakala, sampunang dewa ngalangin.\nSang suratma caritayang kedek ngakak, liwat degag atma cai, mangaku manyama, makrama cai manyama, satwayang lautang jani, yening lepas ingong lakar manumbakin.\nAtma luih raris gelis mangkin ngucap, kadi tandruh ragan beli, sane dumun titiang, ngiring beli sareng-sareng, ring garban ibiang yukti, duk punika, mungguing pasengan beli.\nI Lambana Abra kered I Sugian, pasengan beli sujati, sesampune embas, raris magentos pasengan, I Salahir, I Jalahir, maka miwah I Mokahir, I Salabir.\nRisampune pada duhur mapesengan, angga pati prajapati, banaspati miwah, saha Banaspati Raja, iriki suargan mangkin, mapesengan Sang Suratma Jogormanik.\nSang Dorakala ping trini, Mahakala iku malih, napi mekawinan, lali manyama ring titiang, Sang Suratma wau eling, kedek ngakak, saja beli engsap adi.\nJogormanik di gelis mangkin atanya, sujatine gawen adi, sang atma mananggap, titiang wantah kasuargan, kocap titiang atma luih, mangkin ledang, ragan beli ngicen margi.\nNanging jani tonden dadi adi kema, mapan adi tonden bersih, adi mawak leteh, apang ilang leteh mala, beli nyadia ngateh adi, mandus kema, ke pancake tirta suci.\nInggih beli titiang wantah mangiring, kayun beli sane mangkin, sadurung kalukat, ledang beli midartayang, Panca tirtane puniki, napi wantah, mustikane mangda uning.\nBeli jani manuturang apang pedas, jadma ane muat maid, laksanane ala, kalukat tur kabersihang, ring bethari Brahma yukti, di daksina, di tlagane suci ening.\nDi pascima druwen Ida Mahadewa, tirtane mewarna kunig, jadma salah ulah, langgah teken muaninnya, agamia alpaca buin, yan kalukat, malannya gempung bersih.\nDi utara bathara wisnu nruwenang, tirta selem nanging suci, panglukatan leak, jadmane memanah corah, istri jalir maroasih, lan mamitra, corahnyane sida bersih.\nTlaga purwa druwen Ida Hyang Iswara, tirtane mewarna putih, panglukatan jadma, adwa teken ujar, bobab mauk minakadi, to makejang, corahnyane dadi bersih.\nTlaga madya druwen Ida Sang Siwa, tirta manca warna yukti, panglukatan jadma, ke sasar tut sakit ila, nanging yen pada siratin, gempung corah, mala patakane basmi.\nKeto adi suksman pancake tirtam lautang adi mabersih, Sang atma lumampah, mangungsi pancake tirta, toyane mewarna-warni, caritayang, aggan sang atma bersih.\nMangkin kawinursitayang, Batara Siwa ngesengin, ring wateking widyadara, miwah apsarine sami, mangdene sang atma luih, kapapagin tur katuntun, iring ring suarga loka, duaning sang atma luih, satya sadu, sukerti ngelarang darma.\nPara dewane ngarepang, mapagin sang atma luih, magandika banban pisan, uduh dewa atma luih, sampunang jejeh ajerih, Batara Siwa mangutus, gelis memargi I dewa, kasuargan sane mangkin, ne katuju, muponin rasa utama.\nI dewa mraga parjnyan, pageh mangastiti widhi, Hyang widhi kalintang sueca, ring I dewa kadi mangkin, pikolih sane puponin, ring gedong mase malungguh, sang atma mangkin ucapang, aturnyane nyurnyur manis, singgih ratu sampunang manyumbung titiang.\nBoya teleb manah titiang, ring daging tutur utami, aji palayon punika, ratu titiang nenten uning, during midep rauh mangkin, sampunang banget manyumbung, para dewane ngandika, yadiapin dewa tan uning, nanging sampun, jati bakti melaksana.\nSapunika yukti becik, pangandikan para dewa, Sanghyang atma ledang mangke, malinggih maring jempana, waluya kemplongan emas, magelungan wastra alus, becik pisan mungguing warna.\nPara dewane mamargi, kadi paksi ring ambara, marerodan ring langite, raris tedun ring jabayan, ring bale alite kocap, kasiramang atma iku, oleh para rsi dewa.\nRisampun puput mabersih, sang atma raris ngastawa, ring cokor para dewane, raris ngaranjing irika, ring korine gedong mas, mangunrenyeb manic banyu, kadi bintang ngendih ngabar.\nAkeh pisan yan wilangin, mustikan daging kayangan, lian mangkin babaose, ring sapanyaman sang atma, makatah panggihin ida, sinarengan raris ipun, mataken maring sang atma.\nGelis sang atma manyawis, inggih nyama nyaman titiang, miwah para atma kabeh, liwat bagia manahtitiang, duaning sampun kasidan, ring sameton matemu, wit pasuecan para dewa.\nUduh jero atma sami, ring dija purin Hyang samara, sane luih mangurenyeb, durus ndikayang ring titiang, mangda titiang sauninga, sampun sue titiang cumpu, ring linggih ida hyang Smara.\nInggih atma wau prapti, purin Ida Hyang Smara, dasa nalika doh nyane, mengpeng mangkinbecik pisan, Ida Hyang Jagat Karana, ida gelis pacang tedun, mretiaksayang daging suargan.\nAtmane kagiat mangkin, macacingank ring ambara, kacingakin jempanane, mangurenyeb kadi surya, kadulurin gagitayan, janngih rempuh banban alus, pamagine gelis pisan.\nTan wenten tios gumanti, wantah ida Hyang Isana, malinggih ring jempanane, sapunika atur atma, sami rumasa gargita, masarana dupa harum, mangastawa hyang isana.\n1. Singgih paduka bathara, sembah baktin titiang aksi,maraga jagat karana, sami wantah ngawiwitin, miwah tatujuon sang urip, iratu meraga tutuk, ngardi kerahajengan jagat, sang Iswara kapesengin, duk iratu, ngamedalang sinar petak\n2. Mapesengan Hyang Mesora, kala ngamedalang warni, sinar dadu kamedalang, Sanghyang Brahma kapesengin, sinar barak medal warni, sanghyang Rudra mangkin wuwus, ngamedalang sinar jingga, Mahadewa kapesengin, duk iratu, mawarni kuning kinucap.\n3. Mapesengan Hyang Sangkara, rikala ratu mewarni, ngamedalang sunar galang, Hyang Wisnu baosang mangkin, rikala ratu mewarni, sunar selem yukti patut, Hyang Sambu kaucapang, kenjekan ratu mewarni, wantah metu, ngamedalang sinar nila.\n4. Duk I ratu ngamedalang, sunar sane tan manesin, Sri Danta kebaosang, sadawege mapekardi, teja sane galang suci, mapesengan Sanghyang guru, maka sewaning sang pradnyan, mawisesa betel jati, satsat iku, sekadi sunaran surya.\n5. Kenjekan ratu bethara, ngelebur papa momo budi, saluir angkara murka, hyang Berawa kapesengin, langite jenek linggih, tatiga ratu macakan, tangan paduka bathara, wantah patpat kawilangin, nika ratu, manyihnayang kawisesan.\n6. Linggih paduka batara, bongkoltunjung Hyang pertiwi, kebaosang daun sekar, akasane miwah langit, betel tinggal suci bersih, dagig sarwa mala luput, caksu indria granen indria, sroten indriane makadi, jangkep sampun, kawisesan hyang betara.\n1. Ri sampun Sang Atma, ngabakti ngastawa elis, us ngastawa majantosan, ring batnelempeh putih, kuparengga sekar ratna, tunjung kukung miwah mlati.\n2. Ambunnyane miik ngalub, sekar warna warni, magilehin I telaga, ngawe liang ngulanguin, I kakupu masliweran, I sadpada inguh paling.\n3. Kingkara I sana rawuh, ring genah atmane luih, atma luih sami seneng, nenten caritayang malih, atma miwah para dewa, tios caritayang mangkin.\n4. Merune ring suarga laus, meru slake kawastanin, genah ipun maring wetan, kobernyane warna putih, genah atma sane pageh, ring tapa brata samadi.\n5. Meru tembaga kawuwus, ring bedelod genah linggih, kobernyane warna barak, genah atma wanen luih, tur utama maring jagat, suka wirya kapupunin.\n6. Meru mas sane bedauh, kobernyane warna kuning, genah para atma pageh, mayoga mayasa kerti, pageh ngwangun pitra yadnya, kadi munggah maring gurit.\n7. Meru besi kaping catur, maring kaler polih linggih, kobernyane warni selem, genah atma ratu luih, sane utama ring jagat, asta brata kanggen kanti.\n8. Meru anik mangkin katur, kobernyane manca warna, sane magenah ring madya, genah atma wiku luih, pageh mabrata ring jagat, catur weda teleb yukti.\n9. Atma sane ngulah laku, sane bobab nilun kuping, maring tegal penangsaran, genahe sane kaungsi, ring pungkur meru slakam tegal linggah ngareresin.\n10. Genah para atma iku, sane jail himsa karmi, mademang wong tanpa dosa, kawah naraka kaungsi, ring pungkur meru tembaga, genahkawahe kacawis.\n11. Atmane alpaca guru, langgahmaring biang aji, maring pungkur meru mas, kagantung ring punyan tiing, beten ipun wenten jurang, titi gonggang ugal agil.\nMaring samping, palangkane kocap mangkin, irika sang atma, ring batara matur gelis, singgih ratu hyang batara.\nNapi titiang, polih genah sane becik iriki, ring suargan, saantukan sane riin, pangabenan titiang alit.\nPangandikan, Hyang batara nyunyur manis, uduh kita atma, pangabenan agung alit, nora janten mangguh suarga,\nNe utama, tuah pekardine becik, bhakti ring kawitan, astiti bhaakti ring widhi, mapeweh dana punia.\nSapanyaman, sang atma kalih atiti, aturnyane banban, nyunyur ring atmane suci, inggih atma utama.\nMogi ratu, mamanggihin genah becik, ring suarga loka, tatujone sami luih, panggih ratu ring suniata.\nGitane puput sinurat, ring rahina siwaratri, sukra pahing wuku matal, tanggal parbelas prewani, warsa isaka wialngin, siusanga patlikur, warsa masehi ucapang, kalih tali lintang trini, duk punika payogan Ida Hyang Siwa.\nDiposting oleh WARTA HINDU DHARMA di 18.56\nLabel: GEGURITAN BALI


Malaku Salah - Rare Angon\nHome / Anggara Kasih Perangbakat / Balinese Folklore / Catur Asrama / Cerita Rakyat Bali / Kelihan Adat / Malaku Salah / Mangku / Mekel / Neraka / Pan Putra / Pidarta Basa Bali / Pupulan Satua Bali / Tri Rna / Malaku Salah\nby Sobat Budiasa on Januari 23, 2014 in Anggara Kasih Perangbakat, Balinese Folklore, Catur Asrama, Cerita Rakyat Bali, Kelihan Adat, Malaku Salah, Mangku, Mekel, Neraka, Pan Putra, Pidarta Basa Bali, Pupulan Satua Bali, Tri Rna\n"Inggih, saantukan titiang ngraweg dados pangacara, acarane mangkin jagi lanturang titiang marupa piteket-piteket. Galahe puniki jagi tibakang titiang ring kulawarga purusa, minakadi Pan Putra. Durusang!"\n"Inggih, saantukan titiang taler kasarengin olih Bapak Kelihan Adat, sane mangkin titiang nunas kaledangan dane, mangda ngicenin piteket-piteket pianak titiange makekalih. Inggih durusang! Suksema".\n"Om Swastiastu. Inggih ndawegang majeng ring ida dane para sameton, manakadi Pan Putra miwah Pan Putri sane baktinin titiang, sane mangkin titiang kajudi utawi kajawat mangda ngadayang piteket-piteket marep ring sang mawiwaha, sakewanten ampurayang pisan makatuna langkungipun.\nNggih Wayan wiadin Luh, ri kenjekane mangkin Wayan wiadin Luh sampun majangkepan prasida makurenan, yening nganutin pamargin Catur Asrama , Wayan miwah Luh sampun nincap saking Brahmacari ka Grahasta . Ring sajeroning Grahasta makeh sane patut gelarang, napi malih Wayan miwah Luh paling keliha, dados Wayan sane patut nyendenin gegawan i bapa miwah i meme minakadi manyama braya miwah mawed desa. I bapa sampun kabaosang dados nyada.\nNggih Wayan wiadin Luh, sane jagi piteketang guru marep ring Wayan wiadin Luh, minakadi :\nMalajah ngesehin raga, artosipun ngesehin laksanane sakadi truna-truni, tan dados malih pakenyar-pakenyir ngajak bajang-bajang ring margine sakadi dumun sane ngawinang biuta (=kacau) Agama tuane patut laksanain !.\nSampunang kimud nunas paplajahan, minakadi marep sing yayah rena, sampunang tungkasina. Sapituduhnya yening mrasidayang tuutang, galih galihin dumun, sane becik laksanaang sane tan anut ring papineh Wayane wiadin Luhe banggayang, sampunang malih pajaljalanga!\nManyama braya, makrama desa patut laksanaang mapan i raga patut nyungkemin gegawane punika!\nSaluiring karya, yening mrasidayang dasarin antuk "Tri Kaya Parisuda" , inggih punika : mapineh sane becik, ngraos sane becik miwah malaksana sane becik !\nDaging rontal "Tri Rname" patut laksanaang. Ring sajeroning rontal punika kasinahang, yata kocap i pianak madrebe utang tetiga, inggih punika; Utang ring Ida Sanghyang Widhi Wasa, marupa urip utawi jiwa, Utang ring para maharesi, panabean utawi guru, marupa kaweruhan, Utang ring leluhur, minakadi yayah rena sane ngewehin pangupajiwa, pradene Wayan wiadin Luh prasida kelih sakadi mangkin.\nInggih wantah asapunika prasida antuk titiang miteketang, sakewanten sakadi atur titiange i wau, maka kirang langkungipun mangda ledang ngampurayang. Om Santih, Santih, Santih Om"\n"Nggih suksema aturan titiang ring Bapak Kelihan Adat antuk piteket-piteket sane katibakang ring pianak titiang makekalih. Galahe jagi kasukserahang titiang mangkin ring Bapak pangacara".\n"Nggih mangkin titiang nunas ring Bapak Mekel, mangda ledang taler ngicenin piteket-piteket marep ring sang mawiwaha, mangda wenten anggena pangancan utawi panuntun ring sajeroning pakraman. Inggih durusang!"\n"Om Swastiastu. Suksema aturang titiang marep ring pangacara, minakadi ring Pan Putra miwah Pan Putri indik galahe sane katibakang ring titiang. Nggih Wayan wiadin Luh, sujatinnya napi sane sampun kawedarang olih Bapak Kelihan Adat dagingipun sampun makeh pisan. Yadiastun asapunika saantukan Bapak marupa patugas saking pamerintah rumasa patut taler ngewehin piteket amatra, minakadi :\nIndik pawiwahan punika, yadiastun sampun kesahang olih Kelihan Adat patut taler ngrereh pangesahan saking pamerintah marupa "Akte Perkawinan" ngrereh ring kantor "Catatan Sipil".\nParindikan KB taler patut laksanaang, santukan punika sampun marupa program pamrintah, sane patut sungkemin sareng sami. (Untuk menjaga keberlangsungan generasi penerus di Bali, sebaiknya kembalikan KB Bali, empat anak, Wayan, Made, Nyoman dan Ketut. Siapa lagi yang akan meneruskan Budaya Bali bila keturunan orang-orang Bali dikebiri sejak dini ? - pendapat titiang Rare Angon Nak Bali Belog)\nNgawitin mangkin Wayan wiadin Luh patut sampun nyendenin i bapa makrama di desa, nganutin tata krama sane sampun kamanggehang.\nInggih wantah asapunika titiang ngawewehin piteket-piteket, mugi-mugi wenten pikenohipun. Makasawana titiang ngaturang parama santi. Om Santih, Santih, Santih Om"\n"Suksema aturang titiang majeng ring Bapak Kelihan Desa, ri antuk piteket-piteket sane dahat mabuat pisan. Manawita wenten malih saking para panglingsir titiang, sane jagi ngawewehin piteket-piteket, inggih durusang!\nInggih yan pade tan wenten malih, acara mapiteket puniki puputan sampun, ngiring mangkin lanturang acarane ngadayang panyungken raris nglantur mapiuning ring sanggah kemulan, nguningayang Ni Luh Putri jagi mapamit saking iriki. Pidabdabe puniki jagi sukserahang titiang ring Jero Mangku. Inggih durusang!".\n(Jero Mangku ngadeg saha ngewehin sarat sang mawiwaha antuk tangan, mangda nampekin yayah renaipun. Tandane raris kaunebang)\nKaambil saking buku Aneka Rupa Pidarta Basa Bali olih I Nengah Tenggen penerbit Rhika Dewata. (RANBB)\nTags # Anggara Kasih Perangbakat # Balinese Folklore\nBy Sobat Budiasa at Januari 23, 2014\nApa Perbedaan Tidur, Tak Sadar Diri dan Kematian\n3 Tips Keren Memotret Orang Penting\nUpanisad : Krsna Yajurveda


Markus 10 (BALI)\n1Saking irika Ida Hyang Yesus lunga ka wewengkon jagat Yudea miwah wewengkon dangin Tukad Yordane. Irika Ida kagrunyung olih anak akeh. Sakadi biasanipun Ida raris mapaica paurukan.\n2Raris rauh makudang-kudang anak saking golongan Parisi nyadia ngalih-alihin kiwangan Ida Hyang Yesus. Dane mataken asapuniki: “Yen manut Pidabdab Torate, punapike kalugra anake ngutang kurenan?”\n3Nanging Ida nimbal mataken: “Sapunapike pituduh Nabi Musa sane katiba ring ragane?”\n4Pasaur anak golongan Parisine: “Nabi Musa nglugrain malasang kurenan sakewanten mangda nguehin somahipune surat pegat makurenan.”\n5Pangandikan Idane ring anake punika: “Malantaran saking bengkung pakayunan ragane, mawanan Nabi Musa nyuratang pidabdabe punika.\n6Sujatinne, duk pangawit jagate, Ida Sang Hyang Widi Wasa ngardi manusane lanang miwah istri.\n7Punika awinannya anake lanang nilar wong tuannyane, raris nunggil ring somahnyane,\n8kantos makakalih punika madewek tunggal. Ipun tan kari madewek kekalih, nanging tunggal.\n9Dadosipun, napi sane katunggilang antuk Ida Sang Hyang Widi Wasa, tan wenang kapalasang antuk imanusa!”\n10Dawege Ida sareng parasisian Idane sampun wenten ring puri, parasisian Idane malih nunasang pariindik pidabdabe punika wau.\n11Pangandikan Idane ring dane: “Asing-asing anak ane ngutang kurenan, laut ia buin ngalih anak eluh, ia madosa adane arepa teken kurenane ane malunan.\n12Aketo masih yen ane eluh ngalahin kurenane, laut makurenan ngajak anak muani lenan, ia masih madosa adane.”\n13Wusan punika raris wenten anak ngajak anak alit-alit tangkil ring Ida Hyang Yesus. Tetujonipun mangda Ida ledang ngamertanin alit-alite punika. Nanging anake punika kagerengin antuk parasisiane.\n14Rikala Ida uning ring indike punika, Ida banget bendu tur ngandika ring parasisiane: “Depangja cerik-cerike pada teka mai sig Gurune, eda pesan tombahanga! Sawireh anake ane buka cerik-cerike ene ane lakar muponin mertan Ida Sang Hyang Widi Wasa.\n15Pitutur Gurune teken cening: Sujatinne nyenja nampi Ida Sang Hyang Widi Wasa dadi Prabunnyane buka panampin anake cerik ene, ia bakal kalugra dadi kaulan Ida Sang Hyang Widi Wasa.”\n16Raris Ida ngelut alit-alite punika, sarwi ipun kaungkulin tangan tur kamertanin.\n17Sadaweg Ida Hyang Yesus nglanturang pamargi, wenten anak gegison maranin Ida raris nylempoh tur matur sapuniki: “Inggih Guru, sang maraga luih, napi sane patut lakonin titiang mangda titiang muponin urip langgeng?”\n18Pasaur Ida Hyang Yesus: “Apa krana ragane ngadanin Tiang maraga luih? Tuara ada ane maraga luih sajawining Ida Sang Hyang Widi Wasa ngraga.\n19Ragane pedas suba tatas nawang pituduh Ida Sang Hyang Widi Wasa luire: eda ngamatiang, eda mamitra, eda mamaling, eda dadi saksi linyok, eda nglamit barang anak, baktija teken meme bapa!”\n20Aturipune: “Inggih Guru, punika makasami sampun tinutin titiang ngawit titiang kantun alit.”\n21Raris Ida mandreng ipun. Banget antuk Ida madalem, raris Ida ngandika: “Enu ada buin abesik ane patut lakonin ragane! Nah ento, jani kema adep saluiring pagelahan ragane, laut padanaang teken anake tiwas-tiwas, pedas ragane bakal muponin kasugihan di suargan, lantas maija tututin Tiang!”\n22Wau kapiragi pangandikan Idane asapunika, raris ipun engsek tumuli mapamit maduluran sedih, duaning ipun sugih pisan.\n23Raris Ida matolihan ring parasisian Idane sarwi ngandika: “Sing ambat-ambat sukehne anake sugih-sugih dadi kaulan Ida Sang Hyang Widi Wasa.”\n24Parasisiane sami pada tengkejut miragi pangandikan Idane, nanging Ida malih nglanturang pangandikane: “Cening, sing ambat-ambat sukehne dadi kaulan Ida Sang Hyang Widi Wasa.\n25Enu sukehan anake sugih lakar dadi kaulan Ida Sang Hyang Widi Wasa, padaang teken untane macelep di song jaume.”\n26Miragi pangandikan Ida kadi asapunika, parasisiane maweweh angob danene, tur pagrenggeng saling takenin: “Yen saja keto, nyenke ane lakar karahayuang?”\n27Raris Ida mandreng parasisian Idane sarwi ngandika: “Buat imanusa paundukane ento saja tuara bakal kasidan, nanging buat Ida Sang Hyang Widi Wasa tusingja keto. Sawireh buat Ida Sang Hyang Widi Wasa sapakarsan Idane pasti kasidan.”\n28Dane Petrus raris matur: “Titiang puniki sareng sami sampun nilar saluiring paderbean titiange, saha sampun ngiring Guru!”\n29Pasaur Ida Hyang Yesus: “Guru ngorahin cening, asing-asing anak ane uli krana Guru muah uli krana Orti Rahayune, kanti ngalahin umahne, nyamanne luh muah muani, reramanne luh muah muani, ngalahin pianakne, wiadin tegal pabiananne,\n30anake ento dini di jagate bakal pada maan: umah, nyama luh muah muani, rerama luh, pianak muah tegal pabianan kanti tikel ping satus, muah sangsara. Tur manian ia bakal molih urip langgeng.\n31Sakewala liu anake ane paling malu bakal dadi paling duri tur ane paling duri dadi paling malu.”\n32Daweg Ida Hyang Yesus kairing antuk parasisian Idane mamargi munggah ka kota Yerusalem, Ida mamargi ring arepan parasisian Idane, sane sami resres ring manah. Asapunika taler anake sane ngiring Ida sami pada ajerih. Raris Ida malih munduhang sisian Idane roras punika tur kapituturin indik sane pacang nibenin ragan Idane.\n33Sapuniki pangandikan Idane: “Nah cening ajak makejang padingehangja! Jani iraga ka kota Yerusalem. Ditu Sang Putraning Manusa Utusan Ida Sang Hyang Widi Wasa bakal kaserahang ka tangan parapangageng panditane muah paraguru agamane. Ditu Ida bakal katiwakin danda pati. Ida bakal kaserahang ka liman bangsa ane tidong bangsa Yahudi.\n34Ida bakal kanistayang, kakecuhin, katigtig tur kasedayang, nanging disubane makatelun Ida bakal buin nyeneng.”\n35Irika raris Dane Yakobus miwah Dane Yohanes, okan Dane Sebedeus, ngarepang tur matur ring Ida Hyang Yesus sapuniki: “Guru, ledang Guru nagingin pinunas titiange.”\n36Pasaur Idane: “Apa ane tunas cening?”\n37Atur danene: “Benjang pungkur yen Guru sampun jumeneng dados Prabu linuih, ledangja nglugrahang ring titiang sareng kalih puniki tegak ring kiwa tengen Palungguh Guru.”\n38Pasaur Ida Hyang Yesus: “Sujatinne cening tuara nawang apa ane idih cening? Apa cening nyidayang nginem isin gelas sangsarane ane patut inem Guru? Buina apa cening nyidayang lakar nampi lelukatan ane patut tampi Guru?”\n39Atur danene: “Inggih kangkat antuk titiang!” Ida nglanturang ngandika: “Cening mula lakar nginem isin cawan sangsarane ane lakar inem Guru, tur cening bakal kalukat baan panglukatan ane patut tampi Guru.\n40Nanging unduk maang tegak di kiwa tengen Gurune, ento tidongja wewenang Gurune. Ida Sang Aji ane wenang nglugrahang tekening anake ane suba sediain Ida.”\n41Rikala sisiane sane adasa miragi indike punika, sami pada duka marep Dane Yakobus miwah Dane Yohanes.\n42Ida Hyang Yesus raris ngesengin parasisiane tur ngandika: “Cening suba pada nawang, mungguing anake ane kasambat pamrentah bangsa, ento mrentah rakyate nganggon kakerasan, tur pangede-pangedene nyalanang kakuasaan ulihan kakerasan.\n43Nanging di pantaran ceninge tusingja keto. Nyenja mabudi kaagungang di pantaran ceninge, patut ia dadi pangayah ceninge.\n44Buina nyenja ane mabudi dadi pamucuk, patut ia dadi pangayah anake makejang.\n45Krana Sang Putraning Manusa Utusan Ida Sang Hyang Widi Wasa rauh ka jagate dongja apanga kayahin, nanging nyadia ngayahin tur nyadia nyerahang raga buat mebasang manusane makejang.”\n46Ida Hyang Yesus sareng parasisian Idane raris rauh ring kota Yeriko. Ritatkala Ida medal saking kota, kairing antuk parasisian Idane, akeh pisan anake sane ngiringang Ida. Irika wenten gegendong buta, mawasta Bartimeus, pianak Timeuse, sedek negak ring sisin margine.\n47Daweg Bartimeus miragi mungguing sane nglintang irika Ida Hyang Yesus saking kota Nasaret, ipun raris jerit-jerit matur asapuniki: “Duh Ratu Hyang Yesus, sentanan Sang Prabu Daud, ledangja nyuecanin titiang!”\n48Akeh anake sane namprat ipun mangda ipun mendep, nanging sayan mangetang ipun jerit-jerit: “Ratu sentanan Ida Sang Prabu Daud, suecaninja titiang!”\n49Ida raris majanggelan tur ngandika: “Kaukinja ia tunden mai.” Anake buta punika raris kakaukin, sapuniki: “Ida Hyang Yesus ngandikain jerone; tegtegangja kenehe, bangunja.”\n50Sambilang ipun ngentungang saput, ipun bangun raris mamargi maranin Ida Hyang Yesus.\n51Pangandikan Ida Hyang Yesus: “Apa ane buatang jerone, apang Tiang nulungin jerone?” Aturipun anake buta: “Ratu, titiang nglungsur, suecaninja titiang mangda titiang mrasidayang ngeton!”\n52Ida Hyang Yesus raris ngandika ring ipun: “Nah jani kemaja jerone majalan, sawireh jerone pracaya teken Tiang, ento ngranayang jerone seger!” Daweg punika ugi ipun jeg prasida ngeton, raris ipun sareng-sareng ngiring Ida.


Keluaran 23 (BALI)\n1“Eda kema mai ngaba raos ane bobab, tur eda nulungin anak ane pelih malantaran aji kasaksian ane bobab.\n2Edaja milu teken anake ane ajaka liu ane demen malaksana dura cara wiadin ane demen ngadu ada.\n3Eda milon teken anak tiwas yen ia sedek maprakara.\n4Yen katuju kita nepukin sampi wiadin keledaen musuh kitane ngeleb ngulah laku, enggalang ulihang ubuhane ento teken ane ngelahang.\n5Yen keledaen musuh kitane labuh ulihan mapondongan baat patut kita nulungin ngelesin pondongane tur mangunang keledaene ento. Eda kita jeg ngelen ulat majalan.\n6Eda tusing adil nepasin prakaran anak tiwas yen ia ngaturang undukne di pangadilan.\n7Eda nalih anak aji dedalihan ane palsu, buina eda ngukum mati anak ane tan padosa, sawireh Ulun lakar nemah sawatek anake ane nglaksanayang kajaatan ane buka keto.\n8Eda nampi pipis panombok, sawireh pipis panombok ento ngranayang anake buta marep teken paundukan ane patut, tur ngranayang pocol anake ane tusing ngelah pelih.\n9Eda ngala-ala wong sunantara sawireh kita suba nawang rasanne dadi wong sunantara, dugase kita dadi wong sunantara di Mesir.”\n10“Nem tiban makelonne kita dadi nanemin tanah kitane muah ngalap pamupunne.\n11Sakewala di taune ane kaping pitu, depang tanah kitane ento nengan. Sajeroning ataun ento, eda pesan kita ngalap sawatek ane tumbuh iba-ibana ditu. Depang anake ane tiwas-tiwas ngalap saluiring ane tumbuh ditu, tur sisanne buat buron alase. Keto masih buat pabianan anggur muah abian saitun kitane, laksanayang patuh buka keto.\n12Nem dina makelonne magaeja kita ngarap saluiring geginan kitane. Sakewala di dinane ane kaping pitu, eda kita magarapan, apanga panjak-panjak kitane muah wong sunantara ane maburuh teken kita, muah ubuh-ubuhan kitane pada maan mareren.\n13Saluiring ane suba sabdayang Ulun teken kita ento patut incepang. Eda pesan mabakti teken dewa-dewa lenan, tur eda pesan kita nyambat adanne.”\n14“Sabilang atiban pang telu kita patut marerainan buat ngluihang Ulun.\n15Di bulan Abibe kita patut Marerainan Roti Tan Paragi, manut sopa cara ane suba prentahang Ulun teken kita sawireh di bulane ento kita makaad uli Mesir. Dikalane ento pitung dina makelonne kita tusing dadi naar roti ane misi ragi. Sabilang kita mabakti, kita patut ngaba aturan.\n16Dikalan kitane manyi, kita patut ngadakang Rerainan Unduh-unduh. Dikalan kitane ngalap pamupon anggur muah woh-wohan ane lenan, kita patut ngadakang Rerainan Pondok Daun.\n17Ngatiban sabilang rerainane ane tetelu ento kadakang, sawatek anake ane muani uli pantaran kitane patut teka mabakti teken Ulun, Sang Hyang Widi Wasa, Widin kitane.\n18Eda kita maturan roti ane misi ragi dikalan kitane maturan wewalungan teken Ulun. Buina muluk wewalungan ane katurang teken Ulun sajeroning rerainane ento tusing dadi inepang kanti mani semengane.\n19Ngatiban kita patut ngaturang pamupon gandume ane pangawit ka perhyangan Ida Sang Hyang Widi Wasa, Widin kitane. Eda kita nglablab pianak kambing wiadin biri-biri aji yeh nyonyon inanne.”\n20“Ulun lakar ngutus malaekat Ulune ngamaluin kita buat nyayubin kita di jalan muah nuntun kita ka tongos ane suba sediang Ulun.\n21Padingehang tur tuutangja prentahne. Eda kita nglawan ia, sawireh Ulun ane ngutus ia. Ia tusing lakar ngampurayang anake ane masolah buka keto.\n22Yening kita tinut teken ia, tur nglaksanayang saluiring ane prentahang Ulun, Ulun lakar merangin sawatek musuh kitane.\n23Malaekat Ulune lakar majalan di arepan kitane tur nuntun kita ka gumin bangsa Amorine, bangsa Het, bangsa Peris, bangsa Kanaan, bangsa Hewi muah bangsa Yebus. Ulun lakar nyirnayang bangsa-bangsane ento makejang.\n24Eda kita sumuyud nyumbah dewa-dewan bangsane ento tur eda nuutin caranne mabakti. Kita patut nyirnayang saluiring arca sesembahannyane muah nguug sawatek palinggih tongosne mabakti.\n25Yen kita pageh mabakti teken Ulun, Ida Sang Hyang Widi Wasa, Widin kitane, Ulun lakar ngamertanin kita aji pangan kinum tur ngaadang saananing panyakit kitane.\n26Ditu di gumin kitane tusing lakar ada anak eluh ane nglabuhang wiadin bekung. Ulun lakar nawanang tuuh kitane.\n27Ulun lakar ngranayang sawatek bangsa ane maperang nglawan kita takut teken Ulun. Buina Ulun lakar ngranayang bingung anake ane merangin kita, tur sawatek musuh kitane lakar pada jerih tur malaib.\n28Ulun lakar ngranayang apanga musuh kitane pada mabrasutan, buina Ulun lakar ngulah bangsa Hewi, bangsa Kanaan muah bangsa Hete uli di arepan kitane apanga kita nyidayang mangseh ngarepang.\n29Ulun lakar ngaadang ia, sakewala tusing acepokan sajeroning atiban. Sawireh yen sajeroning atiban ia kaadang Ulun acepokan, tanahe lakar dadi usak tur buron-burone galak ngrubeda.\n30Ento krana Ulun lakar ngaadang ia sakabedik, kanti cukup liun kitane buat nguasain gumine ento.\n31Ulun lakar nglinggahang bates gumin kitane uli Teluk Akaba kanti teked ka Tukad Eprate, muah uli di Pasih Tengah kanti nganteg ka tegal melakange. Ulun lakar nyerahang bangsa-bangsane ento teken kita tur kita lakar ngalahang ia dikalane kita maperang nglawan ia.\n32Eda pesan kita ngae prajanjian ngajak bangsa-bangsane ento wiadin ngajak dewa-dewannyane.\n33Eda ia baanga nongos di gumin kitane. Yening baang kita ia nongos ditu, ia lakar ngranayang kita madosa teken Ulun. Yening kita nyumbah dewa-dewannyane, kita lakar kena jeet sang pati.”


Religious Diversity as A Unifier in Life - BASAbaliWiki\nReligious Diversity as A Unifier in Life\nPerbedaan Agama Sebagai Keindahan Dalam Kehidupan\nPabinayan Agama Dados Keindahan Ring Kahuripan\nIraga dados makhluk sosial nenten prasida hidup padidian. Nika mawinan iraga patut saling asah asih lan asuh sareng semeton sane madue agama sane malianan. Yening sampun kadi asapunika, pastika prasida ngamolihang kahuripan sane becik, damai, tur rukun.\nBedik pisan 🙏🔥\nSemangat nggih 🔥\nBagus khab 😀\nYening manut tiang, video puniki sane pinih becik, santukan prasida ngicenin imba antuk tata cara ngajinin kawentenan agama ring sajeroning pabinayan, sane dangan karesepang olih para pamiarsa.\nBecik pisan👍 semangat nggih😍👍\nSekadi murda videone niki pabinayan agama punika sane mawinang keindahan ring kahuripan patut pisan. Buka bianglala utawi pelangi sane mabinayan sakewanten ngae becik indah cingakin. Punika masi ring masyarakat, yadiastun mabinayan agama nenten dados krana perpecahan, mabinayan punika makrana indah.\nDesak Putu Ramita\nManut sekadi manah titiang, video puniki sane pinih becik. Krana sampun ngicenin imba sapunapi carane ngajinin taler nglaksanayang toleransi antuk umat agama sane malianan. Niki patut pisan kaanggen imba. Titiang taler cumpu sareng daging video sane kabaktayang punika. Iraga dados manusa patut pisan nglaksanayang asah, asih, lan asuh. Pabinayan agama punika nenten alat pemecah becah, nanging pabinayan patut iraga cingakin dados keindahan lan alat pemersatu ring kahuripan iraga. Buka Semboyanne "Bhinneka Tunggal Ika"